[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 1.12.2010

COM(2010) 706 τελικό

2010/0342 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την υπογραφή εξ ονόματος της Ευρωπαϊκής Ένωσης και την προσωρινή εφαρμογή της διεθνούς συμφωνίας για το κακάο του 2010

ΑΙΤΙΟΛΟΓΙΚΗ ΕΚΘΕΣΗ

Στις 25 Ιουνίου 2010, η συνδιάσκεψη των Ηνωμένων Εθνών για το κακάο του 2010 κήρυξε επίσημα την ολοκλήρωση των διαπραγματεύσεων μετά από κοινή συναίνεση των διαφόρων αντιπροσωπειών, σχετικά με το διαπραγματευθέν κείμενο της νέας διεθνούς συμφωνίας για το κακάο του 2010, που καλείται να αντικαταστήσει τη διεθνή συμφωνία για το κακάο του 2001, όπως αυτή παρατείνεται.

Κατά τις συζητήσεις σχετικά με τη συμφωνία αυτή, η Επιτροπή διαπραγματεύτηκε βάσει της εντολής και των οδηγιών διαπραγμάτευσης που είχε προτείνει το Συμβούλιο και οι οποίες είχαν εγκριθεί από την εν λόγω αρχή τον Σεπτέμβριο 2008 (έγγραφο 12672/08).

Σήμερα, λαμβανομένου υπόψη του αποτελέσματος των συζητήσεων και του περιεχομένου της νέας πράξης, που είναι σύμφωνη με την πρόταση που υποστηρίζει η Επιτροπή, η ίδια κρίνει ότι πρέπει να υπογραφεί διεθνής συμφωνία για το κακάο του 2010 και να κατατεθεί η πράξη της προσωρινής εφαρμογής της στην υπηρεσία διεθνών συμβάσεων των Ηνωμένων Εθνών, στη Νέα Υόρκη.

Από νομικής πλευράς, θα πρέπει να επισημανθεί ότι, η ομάδα εργασίας «Βασικά προϊόντα» (PROBA) του Συμβουλίου έχει ήδη αναγνωρίσει ότι ο κύριος στόχος της νέας αυτής διεθνούς συμφωνίας για το κακάο του 2010 εξακολουθεί να προσανατολίζεται προς την προώθηση της διεθνούς συνεργασίας, όσον αφορά την εμπορία του κακάου, η οποία υπάγεται στην αποκλειστική αρμοδιότητα της Ευρωπαϊκής Ένωσης. Με την ευκαιρία αυτή, η νέα διεθνής συμφωνία για το κακάο του 2010 πρέπει να υπογραφεί, η δε προσωρινή εφαρμογή της να κατατεθεί από την Ευρωπαϊκή Ένωση, σύμφωνα με το άρθρο 207 της ΣΛΕΕ.

Η υπογραφή και η κατάθεση των πράξεων αποδοχής, σύναψης ή κύρωσης θα αρχίσει την 1η Οκτωβρίου 2010 και θα παραμείνει ανοιχτή μέχρι την 30ή Σεπτεμβρίου 2012, ημερομηνία κατά την οποία προβλέπεται να αρχίσει να ισχύει οριστικά η νέα διεθνής συμφωνία για το κακάο του 2010. Το Συμβούλιο καλείται ως εκ τούτου να εγκρίνει την παρούσα απόφαση το συντομότερο δυνατό, λαμβανομένης υπόψη και της διαδικασίας βάσει της οποίας υποχρεούται να ζητήσει και την έγκριση του Ευρωπαϊκού Κοινοβουλίου, ώστε να μπορεί να καταθέσει και την πράξη σύναψης.

2010/0342 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την υπογραφή εξ ονόματος της Ευρωπαϊκής Ένωσης και την προσωρινή εφαρμογή της διεθνούς συμφωνίας για το κακάο του 2010

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ,

Έχοντας υπόψη:

τη συνθήκη λειτουργίας της Ευρωπαϊκής Ένωσης και ιδίως το άρθρο 207 παράγραφοι 3 και 4, σε συνδυασμό με το άρθρο 218 παράγραφος 5,

την πρόταση της Ευρωπαϊκής Επιτροπής,

Εκτιμώντας τα εξής:

1. Στις 25 Ιουνίου 2010, η Διάσκεψη Διαπραγμάτευσης που συστάθηκε υπό την αιγίδα της UNCTAD, Συνδιάσκεψης των Ηνωμένων Εθνών για το Εμπόριο και την Ανάπτυξη, ενέκρινε το κείμενο της διεθνούς συμφωνίας για το κακάο του 2010 (στο εξής: «συμφωνία του 2010»). Τα κείμενα της παρούσας συμφωνίας έχουν συνταχθεί στα αγγλικά, ισπανικά και γαλλικά, καθώς και στα αραβικά, κινέζικα και ρωσικά, τα οποία επίσης θεωρούνται αυθεντικά.

2. Η νέα συμφωνία αποτέλεσε αντικείμενο διαπραγμάτευσης για να αντικαταστήσει τη διεθνή συμφωνία για το κακάο του 2001, η οποία παρατάθηκε μέχρι τις 30 Σεπτεμβρίου 2012.

3. Η διεθνής συμφωνία για το κακάο του 2010 έχει υποβληθεί για υπογραφή και κατάθεση των πράξεων κύρωσης, αποδοχής και έγκρισης από 1ης Οκτωβρίου 2010 και θα παραμείνει μέχρι τις 30 Σεπτεμβρίου 2012.

4. Οι επιδιωκόμενοι από τη συμφωνία του 2010 στόχοι εντάσσονται στο πλαίσιο της κοινής εμπορικής πολιτικής.

5. Η Ευρωπαϊκή Ένωση συμμετέχει στη διεθνή συμφωνία του 2001, όπως αυτή έχει παραταθεί, έχει ως εκ τούτου συμφέρον να υπογράψει και να συνάψει τη συμφωνία που πρόκειται να την αντικαταστήσει.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η υπογραφή της διεθνούς συμφωνίας για το κακάο του 2010 (στο εξής: «συμφωνία του 2010») εγκρίνεται εξ ονόματος της Ευρωπαϊκής Επιτροπής μαζί με την προσωρινή εφαρμογή της, με την επιφύλαξη της σύναψης της συμφωνίας αυτής.

Το κείμενο της συμφωνίας του 2010 επισυνάπτεται στην παρούσα απόφαση.

Άρθρο 2

Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τη συμφωνία και να προβεί στην κατάθεση της πράξης προσωρινής εφαρμογής εξ ονόματος της Επιτροπής, στον

Γενικό Γραμματέα των Ηνωμένων Εθνών, σύμφωνα με τη συμφωνία του 2010.

Άρθρο 3

Με την επιφύλαξη της αμοιβαιότητας, η συμφωνία του 2010 εφαρμόζεται προσωρινά εν αναμονή της ολοκλήρωσης της διαδικασίας που απαιτείται για τη σύναψή της.

Ο πρόεδρος του Συμβουλίου εξ ονόματος της Ευρωπαϊκής Επιτροπής, ενημερώνει τον θεματοφύλακα ότι η Ευρωπαϊκή Ένωση θα εφαρμόσει τη συμφωνία του 2010 προσωρινά, μόλις αυτή αρχίσει να ισχύει.

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, […]

Για το Συμβούλιο

Ο Πρόεδρος

ΠΑΡΑΡΤΗΜΑ ΔΙΕΘΝΗΣ ΣΥΜΦΩΝΙΑ ΓΙΑ ΤΟ ΚΑΚΑΟ, 2010

ΠΡΟΟΙΜΙΟ

Τα συμβαλλόμενα στην παρούσα συμφωνία μέρη,

α) αναγνωρίζοντας τη συνεισφορά του τομέα του κακάου στη μείωση της φτώχειας και στην υλοποίηση των αναπτυξιακών στόχων που έχουν συμφωνηθεί σε διεθνές επίπεδο, ιδίως των αναπτυξιακών στόχων της χιλιετίας (ΑΣΧ),

β) αναγνωρίζοντας τη σημασία του κακάου και της εμπορίας του για την οικονομία των αναπτυσσομένων χωρών, ως πηγή εισοδήματος για τους λαούς των χωρών αυτών, και αναγνωρίζοντας την πρωταρχική συνεισφορά της εμπορίας του κακάου στα έσοδά τους από εξαγωγές και στην εκπόνηση των προγραμμάτων τους οικονομικής και κοινωνικής ανάπτυξης,

γ) αναγνωρίζοντας τη σημασία του τομέα του κακάου για την επιβίωση εκατομμυρίων ατόμων, ειδικότερα στις αναπτυσσόμενες χώρες όπου η παραγωγή του κακάου αποτελεί την κύρια πηγή άμεσων εσόδων για τους μικροπαραγωγούς,

δ) αναγνωρίζοντας ότι η στενή διεθνής συνεργασία σε θέματα που αφορούν το κακάο και ο διαρκής διάλογος μεταξύ όλων των παραγόντων της αλυσίδας αξιών του κακάου μπορεί να συμβάλει στη βιώσιμη ανάπτυξη της παγκόσμιας οικονομίας του κακάου,

ε) αναγνωρίζοντας τη σημασία των στρατηγικών εταιρικών σχέσεων μεταξύ των μελών εξαγωγής και των μελών εισαγωγής ώστε να επιτευχθεί βιώσιμη οικονομία του κακάου,

στ) αναγνωρίζοντας την ανάγκη εξασφάλισης διαφάνειας της διεθνούς αγοράς του κακάου, προς το αμοιβαίο συμφέρον παραγωγών και καταναλωτών,

ζ) αναγνωρίζοντας τη συνεισφορά των προηγούμενων διεθνών συμφωνιών για το κακάο του 1972, 1975, 1980, 1986, 1993 και 2001, στην ανάπτυξη της παγκόσμιας οικονομίας του κακάου,

Συνομολόγησαν και συμφώνησαν τα ακόλουθα:

Κεφάλαιο Ι - Στόχοι

Άρθρο 1 Στόχοι

Με σκοπό την ενίσχυση του παγκόσμιου τομέα του κακάου, την προώθηση της βιώσιμης ανάπτυξης και την αύξηση των πλεονεκτημάτων για όλα τα συμβαλλόμενα μέρη, οι στόχοι της έβδομης διεθνούς συμφωνίας για το κακάο είναι οι ακόλουθοι:

α) Προώθηση της διεθνούς συνεργασίας στο πλαίσιο της οικονομίας του κακάου σε παγκόσμια κλίμακα·

β) παροχή κατάλληλου πλαισίου για τη συζήτηση όλων των θεμάτων που αφορούν το κακάο μεταξύ των κυβερνήσεων, και με τον ιδιωτικό τομέα·

γ) συμβολή στην ενίσχυση των εθνικών οικονομιών κακάου των χωρών μελών, με την επεξεργασία την ανάπτυξη και την αξιολόγηση κατάλληλων σχεδίων που υποβάλλονται στα αρμόδια όργανα με σκοπό τη χρηματοδότηση και την εφαρμογή τους, καθώς και την αναζήτηση πόρων για τα σχέδια που ευνοούν τα μέλη και την παγκόσμια οικονομία του κακάου·

δ) προσπάθεια επίτευξης σωστών τιμών που να παράγουν δίκαια έσοδα για τους παραγωγούς και τους καταναλωτές, στο πλαίσιο της αλυσίδας αξιών του κακάου, και να συμβάλλουν στην ισόρροπη ανάπτυξη της παγκόσμιας οικονομίας του κακάου, προς το συμφέρον όλων των μελών·

ε) προώθηση βιώσιμης οικονομίας κακάου σε οικονομικό, κοινωνικό και περιβαλλοντικό επίπεδο·

στ) ενθάρρυνση της έρευνας και της εφαρμογής των αποτελεσμάτων της χάρη στην προώθηση προγραμμάτων κατάρτισης και ενημέρωσης που να παρέχουν τη δυνατότητα μεταβίβασης στα μέλη τεχνολογιών προσαρμοσμένων στο κακάο·

ζ) προώθηση της διαφάνειας της παγκόσμιας οικονομίας και ειδικότερα της εμπορίας του κακάου μέσω της συγκέντρωσης, ανάλυσης και διάδοσης σχετικών στατιστικών στοιχείων και της πραγματοποίησης κατάλληλων μελετών, καθώς και προώθηση της εξάλειψης των εμποδίων στο εμπόριο·

η) προώθηση και τόνωση της κατανάλωσης σοκολάτας και των προϊόντων με βάση το κακάο, με σκοπό την αύξηση της ζήτησης κακάου, ιδίως με την προώθηση του οφέλους του κακάου συμπεριλαμβανόμενων και των θετικών συνεπειών για την υγεία, σε στενή συνεργασία με τον ιδιωτικό τομέα·

θ) ενθάρρυνση των μελών να προωθούν την ποιότητα του κακάου και να αναπτύσσουν διαδικασίες τροφικής ασφάλειας κατάλληλες για τον τομέα του κακάου·

ι) ενθάρρυνση των μελών να χαράσσουν και να εφαρμόζουν στρατηγικές οι οποίες να επιτρέπουν την ενίσχυση της ικανότητας των τοπικών κοινοτήτων και των μικροπαραγωγών να επωφελούνται από την παραγωγή του κακάου, συμβάλλοντας έτσι στη μείωση της φτώχειας·

ια) διευκόλυνση της διάθεσης πληροφοριών για τα χρηματοδοτικά μέσα και υπηρεσίες των οποίων μπορούν να τύχουν οι παραγωγοί του κακάου, ιδίως της πρόσβασης σε πιστώσεις και σε μεθόδους διαχείρισης του επιχειρηματικού κινδύνου.

Κεφάλαιο II - Ορισμοί

Άρθρο 2 Ορισμοί

Για τον σκοπό της παρούσας συμφωνίας:

1. ως κακάο νοείται το κακάο σε βαλάνους και τα προϊόντα κακάου,

2. ως λεπτόγευστο κακάο (« fine » ή « flavour ») νοείται το κακάο του οποίου η γεύση και το χρώμα θεωρούνται εξαιρετικά και που παράγεται στις χώρες που απαριθμούνται στο παράρτημα Γ της παρούσας συμφωνίας,

3. ως προϊόντα κακάου νοούνται τα προϊόντα που παρασκευάζονται με βάση αποκλειστικά το κακάο σε βαλάνους, όπως ο πολτός/το ποτό κακάου, το βούτυρο κακάου, η σκόνη κακάου χωρίς προσθήκη ζάχαρης, η αποβουτυρωμένη ζύμη κακάου και τα αποφλοιωμένα αμύγδαλα,

4. ως σοκολάτα και προϊόντα σοκολάτας νοούνται τα προϊόντα που παρασκευάζονται από βαλάνους κακάου, σύμφωνα με τον κανόνα του Κώδικα τροφίμων και ποτών σχετικά με τη σοκολάτα και τα προϊόντα σοκολάτας,

5. ως αποθέματα κακάου σε βαλάνους νοούνται όλοι οι ξηροί βάλανοι κακάου που καθορίζονται την τελευταία ημέρα του έτους κακάου (στις 30 Σεπτεμβρίου), ανεξάρτητα από τον τόπο αποθήκευσης, τον ιδιοκτήτη ή τη χρήση για την οποία προορίζονται,

6. ως έτος κακάου νοείται η περίοδος των δώδεκα μηνών από την 1η του Οκτωβρίου έως την 30ή Σεπτεμβρίου συμπεριλαμβανόμενη,

7. ως οργανισμός νοείται ο Διεθνής Οργανισμός Κακάου που αναφέρεται στο άρθρο 3,

8. ως συμβούλιο νοείται το Διεθνές Συμβούλιο Κακάου που αναφέρεται στο άρθρο 6,

9. ως συμβαλλόμενο μέρος νοείται μία κυβέρνηση, η Ευρωπαϊκή Ένωση ή ένας διακυβερνητικός οργανισμός που αναφέρεται στο άρθρο 4, ο οποίος έχει δεχτεί να συνδεθεί με την παρούσα συμφωνία προσωρινά ή οριστικά,

10. ως μέλος νοείται ένα συμβαλλόμενο μέρος σύμφωνα με τον παραπάνω ορισμό,

11. ως χώρα εισαγωγής ή μέλος εισαγωγής νοείται αντίστοιχα μια χώρα ή ένα μέλος του οποίου οι εισαγωγές κακάου, εκφραζόμενες σε ισοδύναμο κακάου σε βαλάνους, υπερβαίνουν τις εξαγωγές,

12. ως χώρα εξαγωγής ή μέλος εξαγωγής νοείται αντίστοιχα μια χώρα ή ένα μέλος των οποίων οι εξαγωγές κακάου, εκφραζόμενες σε ισοδύναμο κακάου σε βαλάνους, υπερβαίνουν τις εισαγωγές. Ωστόσο, μια χώρα παραγωγός κακάου της οποίας οι εισαγωγές κακάου, εκφραζόμενες σε ισοδύναμο κακάου σε βαλάνους, υπερβαίνουν τις εξαγωγές, αλλά της οποίας η παραγωγή υπερβαίνει τις εισαγωγές, ή της οποίας η παραγωγή υπερβαίνει την εσωτερική εμφανή κατανάλωση σε κακάο[1], μπορεί, αν το επιθυμεί, να γίνει μέλος εξαγωγής,

13. ως εξαγωγή κακάου νοείται κάθε ποσότητα κακάου που εγκαταλείπει το τελωνειακό έδαφος μιας οποιασδήποτε χώρας και ως εισαγωγή κακάου νοείται κάθε ποσότητα κακάου που εισέρχεται στο τελωνειακό έδαφος μιας οποιασδήποτε χώρας, υπό τον όρο ότι, κατά την έννοια των ορισμών αυτών, στην περίπτωση ενός μέλους που περιλαμβάνει περισσότερα από ένα τελωνειακά εδάφη, το τελωνειακό έδαφος θεωρείται ότι αφορά το σύνολο των τελωνειακών εδαφών του μέλους αυτού,

14. μια βιώσιμη οικονομία κακάου συνεπάγεται μία ολοκληρωμένη αλυσίδα αξιών στην οποία όλοι οι φορείς χαράζουν και προωθούν κατάλληλες πολιτικές για να επιτύχουν επίπεδα παραγωγικότητας, μεταποίησης και κατανάλωσης που να είναι οικονομικώς βιώσιμα, οικολογικώς ορθολογικά και κοινωνικά υπεύθυνα, προς το συμφέρον των παρουσών και μελλοντικών γενεών, με σκοπό τη βελτίωση της παραγωγικότητας και της αποδοτικότητας στην αλυσίδα αξίας του κακάου για όλους τους ενδιαφερόμενους φορείς, και ειδικότερα τους μικροπαραγωγούς,

15. ως ιδιωτικός τομέας νοούνται όλοι οι φορείς του ιδιωτικού τομέα των οποίων οι κυριότερες δραστηριότητες αφορούν τον τομέα του κακάου, συμπεριλαμβανομένων των γεωργών, των εμπόρων, των μεταποιητών, των παρασκευαστών και των ερευνητικών ιδρυμάτων. Στο πλαίσιο της παρούσας συμφωνίας, ο ιδιωτικός τομέας περιλαμβάνει επίσης τις δημόσιες επιχειρήσεις, οργανισμούς και ιδρύματα, τα οποία, σε ορισμένες χώρες, ασκούν καθήκοντα που σε άλλες χώρες πληρούνται συνήθως από ιδιωτικούς φορείς,

16. ως ενδεικτική τιμή νοείται ο αντιπροσωπευτικός δείκτης της διεθνούς τιμής του κακάου που χρησιμοποιείται για τους σκοπούς της παρούσας συμφωνίας και υπολογίζεται σύμφωνα με τις διατάξεις του άρθρου 33,

17. ως ειδικά τραβηχτικά δικαιώματα (ΕΤΔ) νοούνται τα ειδικά τραβηχτικά δικαιώματα του Διεθνούς Νομισματικού Ταμείου,

18. ως τόνος νοείται μάζα 1000 χιλιογράμμων, ήτοι 2 204,6 λίβρες, και ως λίβρα νοούνται 453,597 γραμμάρια,

19. ως απλή κατανεμημένη πλειοψηφία νοείται η πλειοψηφία των εκφρασμένων ψήφων των μελών εξαγωγής και η πλειοψηφία των εκφρασμένων ψήφων των μελών εισαγωγής, υπολογιζόμενων χωριστά,

20. ως ειδική ψηφοφορία νοούνται τα δύο τρίτα των εκφρασμένων ψήφων των μελών εξαγωγής και τα δύο τρίτα των εκφρασμένων ψήφων των μελών εισαγωγής, υπολογιζόμενων χωριστά, υπό τον όρο ότι είναι παρόντα τουλάχιστον πέντε μέλη εξαγωγής και η πλειοψηφία των μελών εισαγωγής,

21. ως έναρξη ισχύος , εκτός αν ορίζεται άλλως, η ημερομηνία κατά την οποία αρχίζει η ισχύς της παρούσας συμφωνίας, είτε προσωρινά είτε οριστικά.

Κεφάλαιο III – Ο Διεθνής Οργανισμός Κακάου

Άρθρο 3 Έδρα και δομή του Διεθνούς Οργανισμού Κακάου

1. Ο Διεθνής Οργανισμός Κακάου, ο οποίος ιδρύθηκε το 1972 με τη διεθνή συμφωνία για το κακάο, εξακολουθεί να υφίσταται με σκοπό να εφαρμόζει τις διατάξεις της παρούσας συμφωνίας και να επιβλέπει την εφαρμογή της.

2. Ο οργανισμός εδρεύει πάντα στην επικράτεια κράτους μέλους.

3. Ο οργανισμός εδρεύει στο Λονδίνο, εκτός εάν το συμβούλιο αποφασίσει διαφορετικά.

4. Ο οργανισμός ασκεί τα καθήκοντά του μέσω:

α) του διεθνούς συμβουλίου κακάου, που αποτελεί την ανώτατη αρχή του οργανισμού,

β) των επικουρικών οργάνων του συμβουλίου, που περιλαμβάνουν τη διοικητική και δημοσιονομική επιτροπή, την οικονομική επιτροπή, τη συμβουλευτική επιτροπή για την παγκόσμια οικονομία του κακάου, καθώς και κάθε άλλη επιτροπή που συγκροτεί το συμβούλιο και

γ) της γραμματείας.

Άρθρο 4 Μέλη του οργανισμού

1. Κάθε συμβαλλόμενο μέρος αποτελεί μέλος του οργανισμού.

2. Διακρίνονται οι ακόλουθες δύο κατηγορίες μελών του οργανισμού:

α) τα μέλη εξαγωγής

β) τα μέλη εισαγωγής.

3. Τα μέλη δύνανται να αλλάζουν κατηγορία υπό τους όρους που θέτει το συμβούλιο.

4. Δύο ή περισσότερα συμβαλλόμενα μέρη μπορούν, μέσω δέουσας κοινοποίησης στο συμβούλιο και στον θεματοφύλακα, που θα αρχίσει να ισχύει κατά την ημερομηνία που θα προσδιορίσουν τα συγκεκριμένα συμβαλλόμενα μέρη και βάσει των όρων που έχει συμφωνήσει το συμβούλιο, να δηλώσουν ότι συμμετέχουν στον οργανισμό ως ομάδα μέλος.

5. Κάθε αναφορά της παρούσας συμφωνίας σε «κυβέρνηση» ή «κυβερνήσεις» αφορά εξίσου την Ευρωπαϊκή Ένωση και κάθε διακυβερνητικό οργανισμό με ανάλογες αρμοδιότητες για τις διαπραγματεύσεις, τη σύναψη και την εφαρμογή των διεθνών συμφωνιών, ιδίως εκείνων που αναφέρονται σε βασικά προϊόντα. Συνεπώς, όταν η παρούσα συμφωνία αναφέρεται σε υπογραφή, κύρωση, αποδοχή ή έγκριση ή κοινοποίηση προσωρινής εφαρμογής της συμφωνίας ή προσχώρηση, θεωρείται, ομοίως για την περίπτωση των εν λόγω διακυβερνητικών οργανισμών, ότι ισχύει για την υπογραφή, την κύρωση, την αποδοχή ή την έγκριση ή για την κοινοποίηση της προσωρινής εφαρμογής ή την προσχώρηση αυτών των διακυβερνητικών οργανισμών.

6. Σε περίπτωση ψηφοφορίας επί θεμάτων της αρμοδιότητάς τους, οι εν λόγω οργανισμοί ψηφίζουν με αριθμό ψήφων ίσο προς το συνολικό αριθμό ψήφων που παρέχονται στα κράτη μέλη τους σύμφωνα με το άρθρο 10. Σε τέτοιες περιπτώσεις, τα κράτη μέλη των διακυβερνητικών αυτών οργανισμών δεν ασκούν το ατομικό τους δικαίωμα ψήφου.

Άρθρο 5 Προνόμια και ασυλίες

1. Ο οργανισμός έχει ιδία νομική προσωπικότητα. Έχει, ιδίως, τη δικαιοπρακτική ικανότητα, την ικανότητα προς κτήση και εκποίηση κινητών και ακινήτων περιουσιακών στοιχείων, καθώς και την ικανότητα του παρίστασθαι ενώπιον των δικαστηρίων.

2. Το νομικό καθεστώς, τα προνόμια και οι ασυλίες του οργανισμού, του εκτελεστικού διευθυντή, του προσωπικού και των εμπειρογνωμόνων του, καθώς και των αντιπροσώπων των χωρών μελών στη διάρκεια της διαμονής τους στην επικράτεια της χώρας υποδοχής για την άσκηση των καθηκόντων τους, διέπονται από τη συμφωνία περί εγκαταστάσεως έδρας που έχει συναφθεί μεταξύ της κυβέρνησης του κράτους υποδοχής και του Διεθνούς Οργανισμού Κακάου.

3. Η συμφωνία περί εγκαταστάσεως έδρας που αναφέρεται στην παράγραφο 2 του παρόντος άρθρου είναι ανεξάρτητη από την παρούσα συμφωνία. Εντούτοις, περατώνεται:

α) σύμφωνα με τις διατάξεις που προβλέπονται στην εν λόγω συμφωνία περί εγκαταστάσεως έδρας,

β) εάν η έδρα του οργανισμού έχει μεταφερθεί εκτός της επικράτειας της χώρας υποδοχής, ή

γ) εάν ο οργανισμός παύσει να υφίσταται.

4. Ο οργανισμός μπορεί να συνάψει με ένα ή περισσότερα άλλα μέλη συμφωνίες, οι οποίες πρέπει να εγκριθούν από το συμβούλιο, όσον αφορά τα προνόμια και τις ασυλίες που μπορεί να απαιτούνται για την ορθή λειτουργία της παρούσας συμφωνίας.

Κεφάλαιο IV - Το Διεθνές Συμβούλιο Κακάου

Άρθρο 6 Σύσταση του διεθνούς συμβουλίου κακάου

1. Το Διεθνές Συμβούλιο Κακάου απαρτίζεται από όλα τα μέλη του οργανισμού.

2. Κάθε μέλος εκπροσωπείται στις συνεδριάσεις του συμβουλίου από δεόντως διαπιστευμένους αντιπροσώπους.

Άρθρο 7 Εξουσίες και λειτουργίες του συμβουλίου

1. Το συμβούλιο ασκεί όλες τις εξουσίες του και εκτελεί ή εποπτεύει την εκτέλεση όλων των καθηκόντων που είναι απαραίτητα για την εφαρμογή των ρητών διατάξεων της παρούσας συμφωνίας.

2. Το συμβούλιο δεν έχει εξουσία και δεν δύνανται να θεωρηθεί ότι έχει εξουσιοδοτηθεί από τα μέλη να αναλαμβάνει οποιαδήποτε υποχρέωση εκτός του πεδίου εφαρμογής της παρούσας συμφωνίας, ιδίως αυτό δεν έχει την ικανότητα να δανείζεται χρήματα. Κατά την άσκηση της ικανότητάς του να συνάπτει συμβάσεις, το συμβούλιο ενσωματώνει σ' αυτές τους όρους της παρούσας διάταξης και του άρθρου 23, έτσι ώστε να τους θέτει υπόψη όλων των άλλων μερών που συνάπτουν συμβάσεις, ωστόσο, η παράλειψη ενσωμάτωσης τέτοιων όρων, δεν επιφέρει ακύρωση της σύμβασης ούτε θεωρείται ότι η τελευταία δεν εμπίπτει στην αρμοδιότητα του συμβουλίου.

3. Το συμβούλιο εκδίδει τους κανονισμούς που είναι αναγκαίοι για την εφαρμογή των διατάξεων της παρούσας συμφωνίας και συνάδουν με αυτές, και ιδίως τον εσωτερικό κανονισμό του συμβουλίου και των επιτροπών του, τον δημοσιονομικό κανονισμό και τον κανονισμό του προσωπικού του οργανισμού. Το συμβούλιο δύναται να προβλέψει στον εσωτερικό του κανονισμό μια διαδικασία που θα του επιτρέπει, χωρίς προηγούμενη συνεδρίασή του, τη λήψη αποφάσεων επί ειδικής φύσεως θεμάτων.

4. Το συμβούλιο τηρεί τα αρχεία που είναι απαραίτητα για την εκπλήρωση των καθηκόντων που του αναθέτει η παρούσα συμφωνία, καθώς και οποιαδήποτε άλλα αρχεία κρίνει επιβεβλημένα.

5. Το συμβούλιο έχει τη δυνατότητα σύστασης κάθε ομάδας εργασίας που χρειάζεται για να το επικουρεί κατά την άσκηση των καθηκόντων του.

Άρθρο 8 Πρόεδρος και αντιπρόεδρος του συμβουλίου

1. Για κάθε έτος κακάου, το συμβούλιο εκλέγει πρόεδρο και αντιπρόεδρο, οι οποίοι δεν αμείβονται από τον οργανισμό.

2. Τόσο ο πρόεδρος όσο και ο αντιπρόεδρος εκλέγονται μεταξύ των αντιπροσώπων των μελών εξαγωγής ή μεταξύ των αντιπροσώπων των μελών εισαγωγής. Οι θέσεις αυτές καταλαμβάνονται κάθε έτος κακάου εναλλάξ από τα μέλη καθεμίας από τις δύο κατηγορίες.

3. Σε περίπτωση ταυτόχρονης προσωρινής απουσίας του προέδρου και του αντιπροέδρου ή διαρκούς απουσίας του ενός ή και των δύο, το συμβούλιο δύναται να πραγματοποιήσει νέα εκλογή μεταξύ των αντιπροσώπων των μελών εξαγωγής ή μεταξύ των αντιπροσώπων των μελών εισαγωγής, κατά περίπτωση, σε προσωρινή ή μόνιμη βάση, ανάλογα με τις σχετικές απαιτήσεις.

4. Ούτε ο πρόεδρος ούτε άλλο μέλος του προεδρείου συνεδριάσεως του συμβουλίου συμμετέχουν στην ψηφοφορία. Ένα μέλος της αντιπροσωπείας του δύναται να ασκεί τα δικαιώματα ψήφου του μέλους που εκπροσωπεί.

Άρθρο 9 Σύνοδοι του συμβουλίου

1. Κατά γενικό κανόνα, το συμβούλιο συνέρχεται σε τακτική σύνοδο μια φορά ανά εξάμηνο έτους κακάου.

2. Το συμβούλιο συνέρχεται σε έκτακτη σύνοδο κατόπιν αποφάσεώς του ή κατόπιν αιτήματος:

α) πέντε μελών,

β) τουλάχιστον δύο μελών, που συγκεντρώνουν τουλάχιστον 200 ψήφους,

γ) του εκτελεστικού διευθυντή για τους σκοπούς των άρθρων 22 και 59.

3. Οι σύνοδοι του συμβουλίου ανακοινώνονται τουλάχιστον τριάντα ημερολογιακές ημέρες νωρίτερα, εκτός από επείγουσες περιπτώσεις, κατά τις οποίες ανακοινώνονται τουλάχιστον δεκαπέντε ημέρες νωρίτερα.

4. Οι σύνοδοι πραγματοποιούνται στην έδρα του οργανισμού, εκτός αν το συμβούλιο αποφασίσει διαφορετικά. Εάν με πρόσκληση ενός μέλους, το συμβούλιο αποφασίσει να συνέλθει σε τόπο διαφορετικό από την έδρα του οργανισμού, το μέλος αυτό επιβαρύνεται με όλα τα προκύπτοντα συμπληρωματικά έξοδα, σύμφωνα με τους διοικητικούς κανόνες του οργανισμού.

Άρθρο 10 Ψήφοι

1. Τα μέλη εξαγωγής έχουν συνολικά 1000 ψήφους και τα μέλη εισαγωγής έχουν συνολικά 1000 ψήφους. Οι ψήφοι αυτές κατανέμονται στο εσωτερικό κάθε κατηγορίας μελών, δηλαδή των μελών εξαγωγής και των μελών εισαγωγής, σύμφωνα με τις ακόλουθες παραγράφους του παρόντος άρθρου.

2. Για κάθε έτος κακάου, οι ψήφοι των μελών εξαγωγής κατανέμονται με τον ακόλουθο τρόπο: κάθε μέλος εξαγωγής διαθέτει πέντε βασικές ψήφους. Οι υπολειπόμενες ψήφοι κατανέμονται μεταξύ όλων των μελών εξαγωγής κατ' αναλογία του μέσου όγκου των αντίστοιχων εξαγωγών κακάου κατά τα τρία προηγούμενα έτη κακάου για τα οποία ο οργανισμός δημοσίευσε στοιχεία στην τελευταία έκδοση του τριμηνιαίου δελτίου στατιστικών για το κακάο ( Quarterly Bulletin of Cocoa Statistics ). Για το σκοπό αυτό οι εξαγωγές υπολογίζονται με την πρόσθεση των καθαρών εξαγωγών κακάου σε βαλάνους στις καθαρές εξαγωγές προϊόντων κακάου μετατρεπόμενες σε ισοδύναμο κακάου σε βαλάνους με τη χρησιμοποίηση των συντελεστών μετατροπής που αναφέρονται στο άρθρο 34.

3. Για κάθε έτος κακάου, οι ψήφοι των μελών εισαγωγής κατανέμονται μεταξύ όλων των μελών εισαγωγής κατ’ αναλογία προς τον μέσο όγκο των εισαγωγών τους κατά τη διάρκεια των προηγουμένων τριών ετών κακάου για τα οποία ο οργανισμός έχει δημοσιεύσει στοιχεία στο τελευταίο τεύχος τριμηνιαίου δελτίου στατιστικών για το κακάο ( Quarterly Bulletin of Cocoa Statistics ). Για τον σκοπό αυτό, οι εισαγωγές υπολογίζονται με την πρόσθεση των καθαρών εισαγωγών κακάου σε βαλάνους στις ακαθάριστες εισαγωγές προϊόντων κακάου, μετατρεπόμενων σε ισοδύναμο κακάου σε βαλάνους με τη χρησιμοποίηση των συντελεστών μετατροπής που αναφέρονται στο άρθρο 34. Κανένα κράτος μέλος δεν διαθέτει πάνω από πέντε ψήφους. Κατά συνέπεια, τα δικαιώματα ψήφου των κρατών μελών που διαθέτουν αριθμό ψήφων μεγαλύτερο από τον ελάχιστο ανακατανέμονται μεταξύ των μελών που διαθέτουν αριθμό ψήφων χαμηλότερο από το ελάχιστο.

4. Αν για οποιοδήποτε λόγο, προκύψουν δυσχέρειες κατά τον καθορισμό ή την αναπροσαρμογή της στατιστικής βάσης για τον υπολογισμό των ψήφων σύμφωνα με τις διατάξεις των παραγράφων 2 και 3 του παρόντος άρθρου, το συμβούλιο δύναται να καθορίσει διαφορετική στατιστική βάση για τον υπολογισμό των ψήφων.

5. Κανένα μέλος, με εξαίρεση εκείνα που αναφέρονται στις παραγράφους 4 και 5 του άρθρου 4, δεν έχει περισσότερες από 400 ψήφους. Οι ψήφοι πάνω από αυτόν τον αριθμό, που προκύπτουν από τους υπολογισμούς που αναφέρονται στις παραγράφους 2, 3 και 4 του παρόντος άρθρου, ανακατανέμονται μεταξύ των υπόλοιπων μελών σύμφωνα με τις διατάξεις των παραγράφων αυτών.

6. Όταν η σύνθεση του οργανισμού αλλάζει ή τα δικαιώματα ψήφου ενός μέλους αναστέλλονται ή αναπροσαρμόζονται δυνάμει κάποιας διάταξης της παρούσας συμφωνίας, το συμβούλιο προβαίνει σε νέα ανακατανομή ψήφων σύμφωνα με το παρόν άρθρο. Η Ευρωπαϊκή Ένωση ή κάθε άλλος διακυβερνητικός οργανισμός όπως ορίζεται στο άρθρο 4 διαθέτει ψήφους ως ένα μόνο μέλος, σύμφωνα με τη διαδικασία που προβλέπεται στις παραγράφους 2 και 3 του παρόντος άρθρου.

7. Η κατάτμηση των ψήφων δεν είναι δυνατή.

Άρθρο 11 Διαδικασία ψηφοφορίας στο συμβούλιο

1. Κάθε μέλος ψηφίζει με τον αριθμό των ψήφων που διαθέτει· κανένα μέλος δεν δύναται να διαιρεί τις ψήφους του. Εντούτοις, τα μέλη που είναι εξουσιοδοτημένα να χρησιμοποιήσουν και ψήφους άλλες εκτός από τις δικές τους, βάσει της παραγράφου 2 του παρόντος άρθρου, δεν είναι υποχρεωμένα να ψηφίσουν κατά τον ίδιο τρόπο που ψηφίζουν με τις δικές τους ψήφους.

2. Με γραπτή κοινοποίηση προς τον πρόεδρο του συμβουλίου, κάθε μέλος εξαγωγής δύναται να εξουσιοδοτήσει οποιοδήποτε άλλο μέλος εξαγωγής και κάθε μέλος εισαγωγής δύναται να εξουσιοδοτήσει οποιοδήποτε άλλο μέλος εισαγωγής να εκπροσωπήσει τα συμφέροντά του και να ασκήσει το δικαίωμα ψήφου του σε οποιαδήποτε συνεδρίαση του συμβουλίου. Σ' αυτή την περίπτωση, δεν εφαρμόζεται ο περιορισμός που προβλέπεται στην παράγραφο 5 του άρθρο 10.

3. Το μέλος που εξουσιοδοτείται από άλλο μέλος να χρησιμοποιήσει τις ψήφους του τελευταίου, βάσει του άρθρου 10, χρησιμοποιεί αυτές τις ψήφους σύμφωνα με τις οδηγίες που δόθηκαν από το μέλος αυτό.

Άρθρο 12 Αποφάσεις του συμβουλίου

1. Το συμβούλιο προσπαθεί να λαμβάνει όλες τις αποφάσεις του και να διατυπώνει όλες τις συστάσεις του με κοινή συναίνεση. Αν η συναίνεση αυτή δεν μπορεί να επιτευχθεί, το συμβούλιο λαμβάνει τις αποφάσεις του και διατυπώνει τις συστάσεις του με ειδική ψηφοφορία, σύμφωνα με τις ακόλουθες διαδικασίες:

α) Αν η πρόταση δεν λάβει την απαιτούμενη από την ειδική ψηφοφορία πλειοψηφία λόγω αρνητικής ψήφου περισσοτέρων από τριών μελών εξαγωγής ή περισσοτέρων από τριών μελών εισαγωγής, θεωρείται απορριφθείσα,

β) αν η πρόταση δεν συγκεντρώσει την απαιτούμενη από την ειδική ψηφοφορία πλειοψηφία, λόγω αρνητικής ψήφου τριών ή λιγότερων από τριών μελών εξαγωγής ή τριών ή λιγότερων από τριών μελών εισαγωγής, τίθεται εκ νέου σε ψηφοφορία εντός σαρανταοκτώ ωρών, και

γ) αν η πρόταση εξακολουθεί να μη λαμβάνει την απαιτούμενη από την ειδική ψηφοφορία πλειοψηφία, θεωρείται απορριφθείσα.

2. Κατά την καταμέτρηση των ψήφων που απαιτούνται για τη λήψη κάθε απόφασης ή σύστασης του συμβουλίου, οι ψήφοι των μελών που απέχουν δεν λαμβάνονται υπόψη.

3. Τα μέλη αναλαμβάνουν την υποχρέωση να θεωρούν δεσμευτικές όλες τις αποφάσεις που λαμβάνει το συμβούλιο δυνάμει της παρούσας συμφωνίας.

Άρθρο 13 Συνεργασία με άλλους οργανισμούς

1. Το συμβούλιο θεσπίζει κάθε πρόσφορη διάταξη για τη διενέργεια διαβουλεύσεων ή τη συνεργασία με τον Οργανισμό Ηνωμένων Εθνών και τα όργανά του, ιδίως με τη συνδιάσκεψη των Ηνωμένων Εθνών για το εμπόριο και την ανάπτυξη και την οργάνωση των Ηνωμένων Εθνών για τη διατροφή και τη γεωργία και με τα λοιπά εξειδικευμένα όργανα των Ηνωμένων Εθνών, καθώς και με τους αρμόδιους διακυβερνητικούς οργανισμούς.

2. Το συμβούλιο, λαμβανομένου υπόψη του ιδιαίτερου ρόλου της συνδιάσκεψης των Ηνωμένων Εθνών για το εμπόριο και την ανάπτυξη στον τομέα του διεθνούς εμπορίου των βασικών προϊόντων, την ενημερώνει με τον κατάλληλο τρόπο για τις δραστηριότητές του και τα προγράμματα εργασίας του.

3. Το συμβούλιο δύναται επίσης να λάβει κάθε κατάλληλο μέτρο προκειμένου να διατηρήσει αποτελεσματικές επαφές με τις διεθνείς οργανώσεις παραγωγών, εμπόρων και παρασκευαστών κακάου.

4. Το συμβούλιο επιδιώκει τη συμμετοχή των διεθνών χρηματοπιστωτικών οργανισμών και άλλων φορέων που ενδιαφέρονται για τον τομέα του κακάου σε παγκόσμια κλίμακα στις εργασίες του όσον αφορά την πολιτική παραγωγής και κατανάλωσης κακάου.

5. Το συμβούλιο δύναται να αποφασίσει να συνεργαστεί με άλλους αρμόδιους εμπειρογνώμονες σε θέματα κακάου.

Άρθρο 14 Πρόσκληση και αποδοχή παρατηρητών

1. Το συμβούλιο δύναται να προσκαλέσει οποιοδήποτε κράτος μη μέλος να συμμετάσχει στις συνεδριάσεις του με την ιδιότητα του παρατηρητή.

2. Το συμβούλιο δύναται επίσης να προσκαλέσει οποιαδήποτε οργάνωση που αναφέρεται στο άρθρο 13 να συμμετάσχει στις συνεδριάσεις του με την ιδιότητα του παρατηρητή.

3. Το συμβούλιο δύναται επίσης να προσκαλέσει, με την ιδιότητα του παρατηρητή, μη κυβερνητικές οργανώσεις που διαθέτουν την απαιτούμενη πείρα στους κλάδους του τομέα του κακάου.

4. Για κάθε μία από τις συνεδριάσεις αυτές, το συμβούλιο αποφασίζει για τη συμμετοχή παρατηρητών, καθώς και, κατά περίπτωση, μη κυβερνητικών οργανώσεων που διαθέτουν την απαιτούμενη πείρα στους κλάδους του τομέα του κακάου, σύμφωνα με τους όρους που καθορίζονται στον διοικητικό κανονισμό του οργανισμού.

Άρθρο 15 Απαρτία

1. Η απαιτούμενη απαρτία για την εναρκτήρια συνεδρίαση κάθε συνόδου του συμβουλίου συνίσταται στην παρουσία πέντε τουλάχιστον μελών εξαγωγής και της πλειοψηφίας των μελών εισαγωγής με την επιφύλαξη ότι τα παρόντα μέλη κάθε κατηγορίας κατέχουν τουλάχιστον τα δύο τρίτα του συνόλου των ψήφων των μελών της κατηγορίας αυτής.

2. Αν η προβλεπόμενη στην παράγραφο 1 του παρόντος άρθρου απαρτία δεν επιτευχθεί κατά την εναρκτήρια συνεδρίαση της συνόδου, τη δεύτερη ημέρα και καθόλη τη διάρκεια της συνόδου, υπάρχει απαρτία για την εναρκτήρια συνεδρίαση, εφόσον είναι παρόντα τα μέλη εξαγωγής και τα μέλη εισαγωγής που συγκεντρώνουν την απλή πλειοψηφία των ψήφων σε κάθε κατηγορία.

3. Η απαιτούμενη απαρτία για τις συνεδριάσεις που ακολουθούν την εναρκτήρια συνεδρίαση μιας συνόδου, σύμφωνα με την παράγραφο 1 του παρόντος άρθρου, ορίζεται στην παράγραφο 2 του ίδιου άρθρου.

4. Όλα τα μέλη που εκπροσωπούνται σύμφωνα με την παράγραφο 2 του άρθρου 11 θεωρούνται παρόντα.

Κεφάλαιο V – Η γραμματεία του οργανισμού

Άρθρο 16 Ο εκτελεστικός διευθυντής και το προσωπικό του οργανισμού

1. Η γραμματεία περιλαμβάνει τον εκτελεστικό διευθυντή και το προσωπικό.

2. Το συμβούλιο διορίζει τον εκτελεστικό διευθυντή για θητεία που υπερβαίνει τη διάρκεια της συμφωνίας και των ενδεχόμενων παρατάσεών της. Καθορίζει τους κανόνες επιλογής των υποψηφίων και τους όρους πρόσληψης του εκτελεστικού διευθυντή.

3. Ο εκτελεστικός διευθυντής είναι ο ανώτατος λειτουργός του οργανισμού· είναι υπεύθυνος ενώπιον του συμβουλίου για τη διαχείριση και τη λειτουργία της παρούσας συμφωνίας, σύμφωνα με τις αποφάσεις του συμβουλίου.

4. Το προσωπικό του οργανισμού είναι υπεύθυνο ενώπιον του εκτελεστικού διευθυντή.

5. Ο εκτελεστικός διευθυντής διορίζει το προσωπικό σύμφωνα με τους κανονισμούς που εκδίδει το συμβούλιο. Για την έκδοση αυτών των κανονισμών, το συμβούλιο λαμβάνει υπόψη τους κανονισμούς που εφαρμόζονται στο προσωπικό παρεμφερών διακυβερνητικών οργανισμών. Οι υπάλληλοι προσλαμβάνονται, στο μέτρο του δυνατού, μεταξύ των υπηκόων των μελών εξαγωγής και των μελών εισαγωγής.

6. Ούτε ο εκτελεστικός διευθυντής ούτε το προσωπικό είναι δυνατό να έχουν οικονομικό συμφέρον στη βιομηχανία, την εμπορία, τη μεταφορά ή τη διαφήμιση του κακάου.

7. Κατά την άσκηση των καθηκόντων τους, ο εκτελεστικός διευθυντής και το προσωπικό δεν ζητούν ούτε δέχονται οδηγίες από οποιοδήποτε μέλος ή αρχή εκτός του οργανισμού. Απέχουν από κάθε πράξη ασυμβίβαστη με την ιδιότητα τους των διεθνών υπαλλήλων υπεύθυνων μόνο ενώπιον του οργανισμού. Κάθε μέλος υποχρεούται να σέβεται τον αποκλειστικά διεθνή χαρακτήρα των καθηκόντων του εκτελεστικού διευθυντή και του προσωπικού και να μην επιδιώκει να τους επηρεάσει κατά την άσκηση των καθηκόντων τους.

8. Ο εκτελεστικός διευθυντής ή το προσωπικό του οργανισμού υποχρεούνται να μη διαδίδουν πληροφορίες, όσον αφορά τη λειτουργία ή τη διαχείριση της παρούσας συμφωνίας, εκτός αν το συμβούλιο παρέχει σ' αυτούς σχετική έγκριση ή αυτό επιβάλλεται από την ορθή άσκηση των καθηκόντων τους στο πλαίσιο της παρούσας συμφωνίας.

Άρθρο 17 Πρόγραμμα εργασιών

1. Κατά την πρώτη συνεδρίασή του μετά την έναρξη ισχύος της παρούσας συμφωνίας, ο εκτελεστικός διευθυντής υποβάλλει προς εξέταση και έγκριση στο Συμβούλιο πενταετές στρατηγικό σχέδιο. Ένα χρόνο πριν από τη λήξη του πενταετούς στρατηγικού σχεδίου, ο εκτελεστικός διευθυντής υποβάλλει στο συμβούλιο νέο πενταετές στρατηγικό σχέδιο.

2. Κατά την τελευταία συνεδρίασή του πριν από το τέλος κάθε έτους κακάου, το συμβούλιο, με σύσταση της οικονομικής επιτροπής, θεσπίζει το πρόγραμμα εργασίας του οργανισμού το οποίο καθορίζεται από τον εκτελεστικό διευθυντή για το επόμενο έτος. Το πρόγραμμα εργασίας περιλαμβάνει τα σχέδια, τις πρωτοβουλίες και τις δραστηριότητες που πρέπει να διεξαχθούν από τον οργανισμό. Εφαρμόζεται από τον εκτελεστικό διευθυντή.

3. Κατά την τελευταία συνεδρίασή του πριν από το τέλος κάθε έτους κακάου, η οικονομική επιτροπή αξιολογεί την εφαρμογή του προγράμματος εργασίας του τρέχοντος έτους, με βάση έκθεση του εκτελεστικού διευθυντή. Η εκτελεστική επιτροπή υποβάλλει τα συμπεράσματά της στο συμβούλιο.

Άρθρο 18 Ετήσια έκθεση

Το συμβούλιο δημοσιεύει ετήσια έκθεση.

Κεφάλαιο VI – Η διοικητική και δημοσιονομική επιτροπή

Άρθρο 19 Σύσταση διοικητικής και δημοσιονομικής επιτροπής

1. Συνιστάται διοικητική και δημοσιονομική επιτροπή, η οποία αναλαμβάνει:

α) να εποπτεύει, βάσει πρότασης προϋπολογισμού που της υποβάλλει ο εκτελεστικός διευθυντής, την εκπόνηση του σχεδίου διοικητικού προϋπολογισμού που πρέπει να υποβληθεί στο συμβούλιο,

β) να εκτελεί κάθε άλλο διοικητικό και δημοσιονομικό καθήκον που της αναθέτει το συμβούλιο, συμπεριλαμβανομένης και της παρακολούθησης των εσόδων και δαπανών, καθώς και των θεμάτων που άπτονται της διοίκησης του οργανισμού.

2. Η διοικητική και δημοσιονομική επιτροπή υποβάλλει τις συστάσεις της στο συμβούλιο σχετικά με τα προαναφερθέντα θέματα.

3. Το συμβούλιο καταρτίζει τον κανονισμό της διοικητικής και δημοσιονομικής επιτροπής.

Άρθρο 20 Σύνθεση της διοικητικής και δημοσιονομικής επιτροπής

1. Η διοικητική και δημοσιονομική επιτροπή αποτελείται από έξι μέλη εξαγωγής που συνεδριάζουν εκ περιτροπής και έξι μέλη εξαγωγής.

2. Κάθε μέλος της διοικητικής και δημοσιονομικής επιτροπής ορίζει έναν αντιπρόσωπο και, εάν επιθυμεί, έναν ή περισσότερους αναπληρωτές. Τα μέλη κάθε κατηγορίας εκλέγονται από το συμβούλιο, βάσει της κατανομής ψήφων που προβλέπεται στο άρθρο 10. Η θητεία τους είναι διετής και ανανεώσιμη.

3. Η διοικητική και δημοσιονομική επιτροπή εκλέγει πρόεδρο και αντιπρόεδρο μεταξύ των αντιπροσώπων της για διετή χρονική περίοδο Η προεδρία και η αντιπροεδρία ασκούνται εναλλάξ από τα μέλη εξαγωγής και τα μέλη εισαγωγής.

Άρθρο 21 Συνεδριάσεις τnς διοικητικής και δημοσιονομικής επιτροπής

1. Στις συνεδριάσεις της διοικητικής και δημοσιονομικής επιτροπής μπορούν να συμμετάσχουν όλα τα μέλη του οργανισμού με την ιδιότητα του παρατηρητή.

2. Η διοικητική και δημοσιονομική επιτροπή συνέρχεται κανονικά στην έδρα του οργανισμού, εκτός εάν αποφασίσει διαφορετικά. Εάν, με πρόσκληση ενός μέλους η διοικητική και δημοσιονομική επιτροπή συνέλθει σε τόπο διαφορετικό από την έδρα του οργανισμού, το μέλος αυτό επιβαρύνεται με όλα τα προκύπτοντα συμπληρωματικά έξοδα, σύμφωνα με τους διοικητικούς κανόνες του οργανισμού.

3. Η διοικητική και δημοσιονομική επιτροπή συνέρχεται κανονικά δύο φορές τον χρόνο και υποβάλλει στο συμβούλιο έκθεση πεπραγμένων.

Κεφάλαιο VII - Δημοσιονομικά

Άρθρο 22 Δημοσιονομικά

1. Για τη διαχείριση της παρούσας συμφωνίας τηρείται διοικητικός λογαριασμός. Οι δαπάνες που απαιτούνται για τη διαχείριση της παρούσας συμφωνίας καλύπτονται από τον διοικητικό λογαριασμό στον οποίον συγκεντρώνονται οι ετήσιες εισφορές των μελών που υπολογίζονται σύμφωνα με το άρθρο 24. Αν, ωστόσο, ένα μέλος ζητήσει την παροχή ειδικών υπηρεσιών, το συμβούλιο δύναται να αποφασίσει την ικανοποίηση του αιτήματος και να ζητήσει από το εν λόγω μέλος να πληρώσει γι' αυτές.

2. Το συμβούλιο δύναται να ανοίγει χωριστούς λογαριασμούς για ειδικούς σκοπούς που μπορεί να καθορίζει σύμφωνα με τους στόχους της παρούσας συμφωνίας. Οι λογαριασμοί αυτοί χρηματοδοτούνται από εκούσιες εισφορές των μελών και άλλων οργανισμών.

3. Το οικονομικό έτος του οργανισμού συμπίπτει με το έτος κακάου.

4. Οι δαπάνες των αντιπροσωπειών που συμμετέχουν στο συμβούλιο, στη διοικητική και δημοσιονομική επιτροπή, στην οικονομική επιτροπή και σε κάθε άλλη επιτροπή του συμβουλίου ή της διοικητικής και δημοσιονομικής επιτροπής και της οικονομικής επιτροπής βαρύνουν τα ενδιαφερόμενα μέλη.

5. Αν η οικονομική κατάσταση του οργανισμού είναι ή φαίνεται να είναι ανεπαρκής για την κάλυψη του υπολειπόμενου έτους κακάου, ο εκτελεστικός διευθυντής συγκαλεί έκτακτη σύνοδο του συμβουλίου εντός δεκαπέντε εργάσιμων ημερών, εκτός αν έχει προγραμματιστεί σύνοδος αυτού εντός τριάντα ημερολογιακών ημερών.

Άρθρο 23 Ευθύνες των μελών

Οι ευθύνες των μελών έναντι του συμβουλίου και των λοιπών μελών περιορίζονται στις υποχρεώσεις τους, όσον αφορά τις εισφορές που προβλέπονται ρητά στην παρούσα συμφωνία. Τα τρίτα μέρη που συναλλάσσονται με το συμβούλιο λαμβάνουν γνώμη των διατάξεων της παρούσας συμφωνίας σχετικά με τις εξουσίες του συμβουλίου και τις υποχρεώσεις των μελών, ιδίως του άρθρου 7 παράγραφος 2 και της πρώτης πρότασης του παρόντος άρθρου.

Άρθρο 24 Έγκριση του διοικητικού προϋπολογισμού και καθορισμός των εισφορών

1. Κατά το δεύτερο εξάμηνο κάθε οικονομικού έτους, το συμβούλιο εγκρίνει το διοικητικό προϋπολογισμό του οργανισμού για το επόμενο οικονομικό έτος και καθορίζει την εισφορά κάθε μέλους σ' αυτόν τον προϋπολογισμό.

2. Η εισφορά κάθε μέλους στο διοικητικό προϋπολογισμό για κάθε οικονομικό έτος είναι ανάλογη προς τη σχέση που υπάρχει, κατά την έγκριση του διοικητικού προϋπολογισμού του εν λόγω έτους, μεταξύ του αριθμού των ψήφων που διαθέτει και του συνολικού αριθμού των ψήφων όλων των μελών. Για τον καθορισμό των εισφορών, οι ψήφοι υπολογίζονται χωρίς να λαμβάνεται υπόψη η ενδεχόμενη αναστολή του δικαιώματος της ψήφου ενός μέλους ούτε η εξ αυτής προκύπτουσα ανακατανομή των ψήφων.

3. Το συμβούλιο καθορίζει την αρχική εισφορά του μέλους που προσχωρεί στον οργανισμό μετά την έναρξη της ισχύος της παρούσας συμφωνίας, με βάση τον αριθμό των ψήφων που διαθέτει το μέλος αυτό και το χρονικό διάστημα που υπολείπεται στο τρέχον οικονομικό έτος. Οι ήδη ορισθείσες εισφορές, όμως, των λοιπών μελών για το τρέχον οικονομικό έτος παραμένουν αμετάβλητες.

4. Αν η ισχύς της παρούσας συμφωνίας αρχίσει πριν από την έναρξη του πρώτου πλήρους οικονομικού έτους, το συμβούλιο, κατά την πρώτη σύνοδό του, εγκρίνει το διοικητικό προϋπολογισμό που καλύπτει την περίοδο μέχρι την έναρξη αυτού του πρώτου πλήρους οικονομικού έτους.

Άρθρο 25 Καταβολή των εισφορών στο διοικητικό προϋπολογισμό

1. Οι εισφορές στο διοικητικό προϋπολογισμό κάθε οικονομικού έτους καταβάλλονται σε ελεύθερα μετατρέψιμο νόμισμα, δεν υπόκεινται σε περιορισμούς συναλλάγματος και είναι απαιτητές από την πρώτη ημέρα του οικονομικού έτους. Οι εισφορές των μελών για το οικονομικό έτος κατά τη διάρκεια του οποίου γίνονται μέλη του οργανισμού, είναι απαιτητές από την ημερομηνία απόκτησης της ιδιότητας του μέλους.

2. Οι εισφορές στο διοικητικό προϋπολογισμό που έχει εγκριθεί βάσει της παραγράφου 4 του άρθρου 24 καταβάλλονται εντός των τριών επόμενων μηνών από την ημερομηνία καθορισμού τους.

3. Αν, μετά τους τέσσερις πρώτους μήνες του οικονομικού έτους ή, σε περίπτωση προσχώρησης νέου μέλους, τρεις μήνες μετά τον χρόνο καθορισμού από το συμβούλιο της συμμετοχής αυτού του μέλους, ένα μέλος δεν καταβάλει την εισφορά του στον διοικητικό προϋπολογισμό, ο εκτελεστικός διευθυντής του ζητεί να πραγματοποιήσει την πληρωμή το συντομότερο δυνατό. Αν, μετά την πάροδο δύο μηνών από τη διατύπωση του αιτήματος του εκτελεστικού διευθυντή, το εν λόγω μέλος δεν καταβάλει την εισφορά του, αναστέλλονται τα δικαιώματα ψήφου στο συμβούλιο και στη διοικητική και δημοσιονομική επιτροπή, καθώς και στην οικονομική επιτροπή μέχρι της πλήρους καταβολής της εισφοράς του.

4. Το μέλος του οποίου τα δικαιώματα ψήφου έχουν ανασταλεί, σύμφωνα με την παράγραφο 3 του παρόντος άρθρου, δεν μπορεί να στερηθεί ουδενός άλλου δικαιώματός του ούτε να απαλλαγεί από καμία από τις υποχρεώσεις που του επιβάλλει η παρούσα συμφωνία, εκτός αν το συμβούλιο αποφασίσει διαφορετικά. Παραμένει υπόχρεο για την πλήρη καταβολή της εισφοράς του και την εκπλήρωση όλων των άλλων οικονομικών υποχρεώσεων που απορρέουν από την παρούσα συμφωνία.

5. Το συμβούλιο εξετάζει το θέμα της συμμετοχής για κάθε μέλος που επί δύο έτη δεν έχει καταβάλει τις εισφορές του και δύναται να αποφασίσει ότι το μέλος αυτό θα παύσει να έχει τα δικαιώματα που απορρέουν από την ιδιότητα του μέλους ή/και θα παύσει να λαμβάνεται υπόψη για τον προϋπολογισμό. Το εν λόγω μέλος θα εξακολουθήσει να ευθύνεται για τις λοιπές οικονομικές υποχρεώσεις του βάσει της παρούσας συμφωνίας. Αν το εν λόγω μέλος καταβάλει τις καθυστερούμενες εισφορές, θα αποκτήσει εκ νέου τα δικαιώματα που απορρέουν από την ιδιότητα του μέλους. Οι καταβολές που πραγματοποιούν τα μέλη που οφείλουν καθυστερούμενες εισφορές καλύπτουν καταρχάς τις καθυστερημένες και κατόπιν τις τρέχουσες εισφορές.

Άρθρο 26 Έλεγχος και δημοσίευση των λογαριασμών

1. Το ταχύτερο δυνατό και το αργότερο έξι μήνες από τη λήξη κάθε οικονομικού έτους, ελέγχονται τα αντίγραφα των λογαριασμών του οργανισμού και ο απολογισμός της λήξης του οικονομικού έτους για καθέναν από τους λογαριασμούς που αναφέρονται στο άρθρο 22. Ο έλεγχος γίνεται από ανεξάρτητο ελεγκτή αναγνωρισμένης ικανότητας, που εκλέγεται από το συμβούλιο για κάθε οικονομικό έτος.

2. Οι όροι πρόσληψης του ανεξάρτητου ελεγκτή αναγνωρισμένης ικανότητας, καθώς και οι προθέσεις και οι σκοποί του ελέγχου αναγράφονται στον δημοσιονομικό κανονισμό του οργανισμού. Τα ελεγχθέντα αντίγραφα των λογαριασμών και ο απολογισμός του οργανισμού υποβάλλονται στο συμβούλιο για έγκριση κατά την αμέσως επόμενη τακτική σύνοδό του.

3. Δημοσιεύεται περίληψη των ελεγχθέντων λογαριασμών και του απολογισμού.

Κεφάλαιο VIII – Η οικονομική επιτροπή

Άρθρο 27 Σύσταση της οικονομικής επιτροπής

1. Συνιστάται οικονομική επιτροπή η οποία αναλαμβάνει:

α) την εξέταση των στατιστικών στοιχείων για το κακάο και τη στατιστική ανάλυση της παραγωγής, της κατανάλωσης, των αποθεμάτων, του τριμμένου κακάου, του διεθνούς εμπορίου και των τιμών του κακάου·

β) την εξέταση των αναλύσεων των τάσεων της αγοράς και των άλλων παραγόντων που επηρεάζουν τις τάσεις αυτές, ειδικότερα της προσφοράς και της ζήτησης κακάου, συμπεριλαμβανομένης και της επίδρασης της χρησιμοποίησης προϊόντων υποκατάστασης του βουτύρου κακάου στην κατανάλωση και στο διεθνές εμπόριο κακάου·

γ) την ανάλυση των πληροφοριών σχετικά με την πρόσβαση στην αγορά του κακάου και των προϊόντων κακάου στις χώρες παραγωγής και κατανάλωσης, συμπεριλαμβανομένων και των πληροφοριών για τα δασμολογικά και μη δασμολογικά εμπόδια, καθώς και για τις δραστηριότητες που αναλαμβάνουν τα μέλη για να προωθήσουν την εξάλειψη των εμποδίων στο εμπόριο·

δ) την εξέταση και τη σύσταση στο συμβούλιο των σχεδίων που πρόκειται να χρηματοδοτηθούν από το Κοινό Ταμείο για τα βασικά προϊόντα (ΚΤΒΠ) και από άλλους δωρητές·

ε) την εξέταση των θεμάτων που αφορούν τις οικονομικές πτυχές της βιώσιμης ανάπτυξης της οικονομίας του κακάου·

στ) την εξέταση του σχεδίου ετησίου προγράμματος εργασίας του οργανισμού ενδεχομένως σε συνεργασία με τη διοικητική και δημοσιονομική επιτροπή·

ζ) την προετοιμασία διεθνών διασκέψεων και σεμιναρίων για το κακάο, κατόπιν αιτήσεως του συμβουλίου·

η) την εξέταση κάθε άλλου θέματος που εγκρίνει το συμβούλιο.

2. Η οικονομική επιτροπή υποβάλλει συστάσεις για τα προαναφερθέντα θέματα στο συμβούλιο.

3. Το συμβούλιο καταρτίζει τον κανονισμό της οικονομικής επιτροπής.

Άρθρο 28 Σύνθεση της οικονομικής επιτροπής

1. Στην οικονομική επιτροπή μπορούν να συμμετάσχουν όλα τα μέλη του οργανισμού.

2. Τα μέλη της οικονομικής επιτροπής εκλέγουν πρόεδρο και αντιπρόεδρο για διετή χρονική περίοδο. Η προεδρία και η αντιπροεδρία ασκούνται εναλλάξ από τις χώρες εξαγωγής και από τις χώρες εισαγωγής.

Άρθρο 29 Συνεδριάσεις της οικονομικής επιτροπής

1. Η οικονομική επιτροπή συνέρχεται κανονικά στην έδρα του οργανισμού, εκτός εάν αποφασίσει διαφορετικά. Εάν, με πρόσκληση ενός μέλους η οικονομική επιτροπή συνέλθει σε τόπο διαφορετικό από την έδρα του οργανισμού, το μέλος αυτό επιβαρύνεται με όλα τα προκύπτοντα συμπληρωματικά έξοδα, σύμφωνα με τους διοικητικούς κανόνες του οργανισμού.

2. Η οικονομική επιτροπή συνέρχεται κανονικά δύο φορές τον χρόνο ταυτόχρονα με τις συνεδριάσεις του συμβουλίου. Η διοικητική και δημοσιονομική επιτροπή και υποβάλλει στο συμβούλιο έκθεση πεπραγμένων.

Κεφάλαιο IX - Διαφάνεια της αγοράς

Άρθρο 30 Ενημέρωση και διαφάνεια της αγοράς

1. Ο οργανισμός χρησιμεύει ως παγκόσμιο κέντρο ενημέρωσης για τη συλλογή, συγκέντρωση, ανταλλαγή και διάδοση κατάλληλων στατιστικών στοιχείων και την πραγματοποίηση μελετών στους κλάδους που έχουν σχέση με το κακάο και τα προϊόντα κακάου. Για τον σκοπό αυτό, ο οργανισμός:

α) τηρεί ενημερωμένα στατιστικά στοιχεία σχετικά με την παραγωγή, το τριμμένο κακάο, την κατανάλωση, τις εξαγωγές, τις επανεξαγωγές, τις εισαγωγές, τις τιμές και τα αποθέματα κακάου και προϊόντων κακάου·

β) ζητεί, εάν χρειάζεται, τεχνικές πληροφορίες σχετικά με την καλλιέργεια, την εμπορία, τη μεταφορά, τη μεταποίηση, τη χρησιμοποίηση και την κατανάλωση του κακάου.

2. Το συμβούλιο εάν κρίνει ότι ορισμένα στοιχεία για το κακάο είναι αναγκαία για τη λειτουργία του δύναται να ζητήσει από τα μέλη να παράσχουν τα στοιχεία αυτά, συμπεριλαμβανομένων και των πληροφοριών σχετικά με τις κυβερνητικές πολιτικές, τους φόρους, καθώς και τους εθνικούς κανόνες, νόμους και κανονισμούς που εφαρμόζονται στο κακάο.

3. Με σκοπό την προώθηση της διαφάνειας της αγοράς, τα μέλη κοινοποιούν στον εκτελεστικό διευθυντή, στο μέτρο του δυνατού και εντός λογικών χρονικών ορίων, κατάλληλα και όσο το δυνατόν λεπτομερή και αξιόπιστα στατιστικά στοιχεία.

4. Αν ένα μέλος δεν παρέχει, ή δυσκολεύεται να παράσχει, εντός ευλόγου προθεσμίας, τα στατιστικά στοιχεία που ζητεί το συμβούλιο για να εξασφαλίσει την καλή λειτουργία του οργανισμού, το συμβούλιο δύναται να απαιτήσει από το εν λόγω μέλος να εξηγήσει τους λόγους αυτής της αθέτησης. Εφόσον διαπιστωθεί ότι πρέπει εν προκειμένω να χορηγηθεί βοήθεια, το συμβούλιο δύναται να παράσχει τη δέουσα στήριξη προς αντιμετώπιση των δυσχερειών.

5. Το συμβούλιο δημοσιεύει, σε δέουσα χρονική στιγμή, αλλά τουλάχιστον δύο φορές ανά έτος κακάου, προοπτικές της παραγωγής και του τριμμένου κακάου. Το συμβούλιο μπορεί να χρησιμοποιεί σχετικές πληροφορίες από άλλες πηγές, ώστε να παρακολουθεί την εξέλιξη της αγοράς και να αξιολογεί τα επίκαιρα και τα εν δυνάμει επίπεδα παραγωγής και κατανάλωσης. Ωστόσο, το συμβούλιο δεν μπορεί να δημοσιεύει καμία πληροφορία ικανή να αποκαλύψει τη δραστηριότητα φυσικών προσώπων ή εμπορικών φορέων που παράγουν, μεταποιούν ή διανέμουν το κακάο.

Άρθρο 31 Αποθέματα

1. Για να διευκολύνεται η αξιολόγηση του όγκου των παγκοσμίων αποθεμάτων κακάου, ώστε να εξασφαλίζεται μεγαλύτερη διαφάνεια στην αγορά, κάθε μέλος παρέχει στον εκτελεστικό διευθυντή, κάθε χρόνο και το αργότερο μέχρι τον Μάιο, πληροφορίες σχετικά με το επίπεδο των αποθεμάτων κακάου σε βαλάνους και των προϊόντων κακάου που βρίσκονται στη χώρα του, σύμφωνα με την παράγραφο 3 του άρθρου 30.

2. Ο εκτελεστικός διευθυντής λαμβάνει τα απαραίτητα μέτρα ώστε ο ιδιωτικός τομέας να συνεργάζεται δραστήρια στις εργασίες αυτές, διασφαλίζοντας συγχρόνως την εμπορική εμπιστευτικότητα των παρεχόμενων πληροφοριών.

3. Με βάση τις πληροφορίες αυτές, ο εκτελεστικός διευθυντής υποβάλλει στην οικονομική επιτροπή ετήσια έκθεση σχετικά με την κατάσταση των παγκόσμιων αποθεμάτων κακάου σε βαλάνους και προϊόντων κακάου.

Άρθρο 32 Προϊόντα υποκατάστασης του κακάου

1. Τα μέλη αναγνωρίζουν ότι η χρήση των προϊόντων υποκατάστασης μπορεί να παραβλάψει την αύξηση της κατανάλωσης του κακάο και την ανάπτυξη βιώσιμης οικονομίας κακάου. Σε συνάρτηση με αυτό, λαμβάνουν υπόψη τις συστάσεις και τις αποφάσεις των αρμόδιων διεθνών οργανισμών, και ιδίως τις διατάξεις του Κώδικα τροφίμων και ποτών.

2. Ο εκτελεστικός διευθυντής υποβάλλει περιοδικές εκθέσεις στην οικονομική επιτροπή σχετικά με την εξέλιξη της κατάστασης. Με βάση τις εκθέσεις αυτές, η οικονομική επιτροπή προβαίνει στον απολογισμό της κατάστασης και, ενδεχομένως, υποβάλλει συστάσεις στο συμβούλιο με σκοπό τη λήψη κατάλληλων αποφάσεων.

Άρθρο 33 Ενδεικτική τιμή

1. Για τους σκοπούς της παρούσας συμφωνίας, και ιδίως για την παρακολούθηση της εξέλιξης της αγοράς του κακάου, ο εκτελεστικός διευθυντής υπολογίζει και δημοσιεύει μια ενδεικτική τιμή ICCO για το κακάο σε βαλάνους. Η τιμή αυτή εκφράζεται σε ειδικά τραβηχτικά δικαιώματα (ΕΤΔ), ανά τόνο.

2. Η ενδεικτική τιμή ICCO είναι ο υπολογιζόμενος καθημερινά μέσος όρος των χρηματιστηριακών τιμών κακάου σε βαλάνους των τριών εγγύτερων ενεργών μηνών στην προθεσμιακή αγορά χρηματοοικονομικών συμβάσεων του Λονδίνου (NYSE Liffe) και στο χρηματιστήριο εμπορευμάτων της Νέας Υόρκης (ICE Futures US), κατά το πέρας των συναλλαγών στο Λονδίνο. Οι τιμές του Λονδίνου μετατρέπονται σε δολάρια ΗΠΑ ανά τόνο, μέσω της συναλλαγματικής τιμής της ημέρας που καθορίζεται υπό εξάμηνη προθεσμία στο Λονδίνο κατά το κλείσιμο. Ο μέσος όρος των τιμών Λονδίνου και Νέας Υόρκης εκφρασμένος σε δολάρια ΗΠΑ μετατρέπεται σε ευρώ και σε λίρες στερλίνες με τη συναλλαγματική ισοτιμία τοις μετρητοίς, στο Λονδίνο κατά το κλείσιμο, καθώς και σε ΕΤΔ με την ισχύουσα καθημερινά επίσημη συναλλαγματική ισοτιμία δολαρίου ΗΠΑ/ΕΤΔ που καθορίζεται από το Διεθνές Νομισματικό Ταμείο. Το συμβούλιο αποφασίζει για τον τρόπο υπολογισμού που πρέπει να χρησιμοποιηθεί, όταν είναι διαθέσιμες μόνον οι υφιστάμενες τιμές στη μία από τις δύο αυτές αγορές ή όταν η αγορά ξένου συναλλάγματος του Λονδίνου είναι κλειστή. Η μετάβαση στην επόμενη περίοδο των τριών μηνών πραγματοποιείται τη δέκατη πέμπτη ημέρα του μηνός που προηγείται αμέσως του πλησιέστερου ενεργού μηνός, κατά τον οποίο έληξαν οι συμβάσεις.

3. Το συμβούλιο έχει τη δυνατότητα να αποφασίσει να χρησιμοποιήσει, για τον υπολογισμό της ενδεικτικής τιμής ICCO, οποιουσδήποτε άλλους τρόπους υπολογισμού κρίνει ικανοποιητικότερους από τους υποδεικνυόμενους στο παρόν άρθρο.

Άρθρο 34 Συντελεστές μετατροπής

1. Για να καθοριστεί η ισοδυναμία σε κακάο σε βαλάνους των προϊόντων του κακάου, οι συντελεστές μετατροπής είναι οι εξής: βούτυρο κακάου 1,33· ζύμη αποβουτυρωμένη και σκόνη κακάου 1,18· πολτός/ποτό κακάου και αποφλοιωμένα αμύγδαλα 1,25. Το συμβούλιο δύναται να αποφασίζει, εφόσον είναι αναγκαίο, για το χαρακτηρισμό και άλλων προϊόντων που περιέχουν κακάο ως προϊόντων κακάου. Οι συντελεστές μετατροπής για άλλα προϊόντα κακάου, εκτός από αυτά για τα οποία έχουν ήδη υποδειχθεί συντελεστές μετατροπής στο παρόν άρθρο, καθορίζονται από το συμβούλιο.

2. Το συμβούλιο έχει τη δυνατότητα να αναθεωρήσει τους προβλεπόμενους στην παράγραφο 1 του παρόντος άρθρου συντελεστές μετατροπής.

Άρθρο 35 Επιστημονική έρευνα-ανάπτυξη

Το Συμβούλιου ενθαρρύνει και προωθεί την επιστημονική έρευνα-ανάπτυξη στους κλάδους της παραγωγής, της μεταφοράς, της μεταποίησης, της εμπορίας και της κατανάλωσης κακάου, καθώς και τη διάδοση και την πρακτική εφαρμογή των αποτελεσμάτων τους. Για τον σκοπό αυτό, ο οργανισμός μπορεί να συνεργάζεται με τους διεθνείς οργανισμούς, τα ερευνητικά ιδρύματα και τον ιδιωτικό τομέα.

Κεφάλαιο X – Ανάπτυξη της αγοράς

Άρθρο 36 Ανάλυση της αγοράς

1. Η οικονομική επιτροπή αναλύει τις τάσεις και τις προοπτικές ανάπτυξης στους τομείς της παραγωγής και της κατανάλωσης κακάου, καθώς και την εξέλιξη των αποθεμάτων και των τιμών και προσδιορίζει σε πρώιμο στάδιο τυχόν διαταράξεις της ισορροπίας της αγοράς.

2. Η οικονομική επιτροπή στην πρώτη της συνεδρίαση κατά την έναρξη κάθε νέου έτους κακάου εξετάζει τις παγκόσμιες ετήσιες προβλέψεις παραγωγής και κατανάλωσης για τα πέντε επόμενα έτη κακάου. Οι καθοριζόμενες προβλέψεις εξετάζονται και αναθεωρούνται, εάν χρειαστεί, σε ετήσια βάση.

3. Η οικονομική επιτροπή υποβάλλει λεπτομερείς εκθέσεις σε κάθε τακτική σύνοδο του συμβουλίου, το οποίο βάσει των εκθέσεων αυτών, προβαίνει στον απολογισμό της γενικής κατάστασης, αξιολογώντας ειδικότερα την εξέλιξη της προσφοράς και της ζήτησης σε παγκόσμιο επίπεδο. Το συμβούλιο βάσει της αξιολόγησης αυτής δύναται να υποβάλει συστάσεις στα μέλη.

4. Βάσει των προβλέψεων αυτών, για να αποκατασταθεί η ισορροπία της αγοράς βραχυπρόθεσμα και μακροπρόθεσμα, τα μέλη εξαγωγής δύνανται να μελετήσουν τον συντονισμό των εθνικών πολιτικών τους όσον αφορά την παραγωγή.

Άρθρο 37 Προώθηση της κατανάλωσης

1. Τα μέλη αναλαμβάνουν να ενθαρρύνουν την κατανάλωση σοκολάτας και τη χρήση των προϊόντων κακάου, να βελτιώσουν την ποιότητα των προϊόντων αυτών και να αναπτύξουν τις αγορές του κακάου, συμπεριλαμβανομένων και εκείνων των χωρών μελών εξαγωγής. Κάθε μέλος είναι υπεύθυνο για τα μέσα και τις μεθόδους που χρησιμοποιεί προς επίτευξη αυτού του στόχου.

2. Όλα τα μέλη καταβάλλουν προσπάθειες για να εξαλείψουν ή να μειώσουν αισθητά τα εσωτερικά εμπόδια στην ανάπτυξη της κατανάλωσης κακάου. Για τον σκοπό αυτό, τα μέλη ενημερώνουν συστηματικά τον εκτελεστικό διευθυντή για τους εθνικούς νόμους και τα σχετικά μέτρα και του παρέχουν κάθε άλλη πληροφορία σχετικά με την κατανάλωση κακάου, καθώς και σχετικά με τους εθνικούς φόρους και δασμούς.

3. Η οικονομική επιτροπή εκπονεί πρόγραμμα δραστηριοτήτων προώθησης του οργανισμού, που μπορεί να περιλαμβάνει τη διεξαγωγή ενημερωτικών εκστρατειών, την έρευνα, την ενίσχυση των ικανοτήτων και την εκπόνηση μελετών για την παραγωγή και την κατανάλωση κακάου. Ο οργανισμός για την εκτέλεση των δραστηριοτήτων αυτών φροντίζει να εξασφαλίσει τη συνεργασία του ιδιωτικού τομέα.

4. Οι δραστηριότητες προώθησης συμπεριλαμβάνονται στο ετήσιο πρόγραμμα εργασίας του οργανισμού, και μπορεί να χρηματοδοτούνται από πόρους που ανακοινώνουν τα μέλη, τα μη μέλη, άλλοι οργανισμοί και ο ιδιωτικός τομέας.

Άρθρο 38 Μελέτες, έρευνες και εκθέσεις

1. Το συμβούλιο για να βοηθήσει τα μέλη του ενθαρρύνει την εκπόνηση μελετών, τη διεξαγωγή ερευνών, τη σύνταξη τεχνικών εκθέσεων και άλλων εγγράφων σχετικά με την οικονομία της παραγωγής και της διανομής του κακάου. Πρόκειται ιδίως για τις τάσεις και τις προοπτικές, την επίδραση των μέτρων που λαμβάνουν οι κυβερνήσεις στις χώρες εξαγωγής και στις χώρες εισαγωγής για την παραγωγή και την κατανάλωση κακάου, την ανάλυση της αλυσίδας αξιών του κακάου, τις προσεγγίσεις της διαχείρισης των οικονομικών και των άλλων επιχειρηματικών κινδύνων, τις πτυχές που συνδέονται με τη βιωσιμότητα του τομέα του κακάου, τις δυνατότητες αύξησης της κατανάλωσης κακάου στις παραδοσιακές του και νέες χρήσεις, των σχέσεων του κακάου με την υγεία, καθώς και των συνεπειών της εφαρμογής της παρούσας συμφωνίας στους εξαγωγείς και εισαγωγείς κακάου, ιδίως όσον αφορά τους όρους συναλλαγών.

2. Το συμβούλιο μπορεί επίσης να ενθαρρύνει μελέτες ικανές να συμβάλουν στη βελτίωση της διαφάνειας της αγοράς και να διευκολύνει την ανάπτυξη μίας ισορροπημένης και βιώσιμης παγκόσμιας οικονομίας του κακάου.

3. Για την εφαρμογή των διατάξεων των παραγράφων 1 και 2 του παρόντος άρθρου, το συμβούλιο, κατόπιν σύστασης της οικονομικής επιτροπής, μπορεί να εγκρίνει πίνακα μελετών, ερευνών και εκθέσεων που μπορεί να συμπεριληφθούν στο ετήσιο πρόγραμμα εργασίας, σύμφωνα με τις διατάξεις του άρθρου 17 της παρούσας συμφωνίας. Οι δραστηριότητες αυτές μπορεί να χρηματοδοτούνται από τους πόρους του διοικητικού προϋπολογισμού ή από άλλες πηγές.

Κεφάλαιο XI - Λεπτόγευστο κακάο (« fine » ή « flavour »)

Άρθρο 39 Λεπτόγευστο κακάο («fine» ή «flavour»)

1. Το συμβούλιο επανεξετάζει, κατά την πρώτη του σύνοδο μετά τη θέση σε ισχύ της παρούσας συμφωνίας, το παράρτημα Γ της παρούσας συμφωνίας και, ενδεχομένως, , το αναθεωρεί, καθορίζοντας τα ποσοστά στα οποία οι χώρες που απαριθμούνται στο εν λόγω παράρτημα παράγουν και εξάγουν αποκλειστικά ή εν μέρει λεπτόγευστο κακάο (« fine » ή « flavour »). Στην συνέχεια, το συμβούλιο δύναται ανά πάσα στιγμή κατά τη διάρκεια ισχύος της παρούσας συμφωνίας να επανεξετάσει και ενδεχομένως να αναθεωρήσει το παράρτημα Γ. Το συμβούλιο ζητεί την παροχή σχετικών συμβουλών από εμπειρογνώμονες, όταν αυτό απαιτείται. Στις περιπτώσεις αυτές, κατά τη σύνθεση της ομάδας εμπειρογνωμόνων πρέπει να εξασφαλίζεται, στο μέτρο του δυνατού, ισορροπία μεταξύ των εμπειρογνωμόνων των χωρών κατανάλωσης και των εμπειρογνωμόνων των χωρών παραγωγής. Το συμβούλιο αποφασίζει για τη σύνθεση της ομάδας εμπειρογνωμόνων και τις διαδικασίες που πρέπει αυτή να ακολουθεί.

2. Η οικονομική επιτροπή υποβάλλει στον οργανισμό προτάσεις για την επεξεργασία και εφαρμογή συστήματος στατιστικών για την παραγωγή και το εμπόριο λεπτόγευστου κακάου (« fine » ή « flavour »).

3. Λαμβανομένης δεόντως υπόψη της σημασίας του λεπτόγευστου κακάου (« fine » ή « flavour »), τα μέλη εξετάζουν και υιοθετούν, αν χρειαστεί, σχετικά σχέδια, σύμφωνα με τις διατάξεις των άρθρων 37 και 43.

Κεφάλαιο XII - Σχέδια

Άρθρο 40 Σχέδια

1. Τα μέλη μπορούν να υποβάλουν προτάσεις σχεδίου που συμβάλουν στην υλοποίηση των στόχων της παρούσας συμφωνίας και των πρωταρχικών τομέων εργασίας που προσδιορίζονται στο πενταετές στρατηγικό σχέδιο που προβλέπεται στο άρθρο 17 παράγραφος 1.

2. Η οικονομική επιτροπή εξετάζει τις προτάσεις σχεδίου και υποβάλλει τις συστάσεις της στο συμβούλιο, σύμφωνα με τους μηχανισμούς και τις διαδικασίες υποβολής, αξιολόγησης, έγκρισης, καθορισμού των προτεραιοτήτων και της χρηματοδότησης των σχεδίων που έχει καθορίζει το συμβούλιο. Το συμβούλιο μπορεί, αν αυτό είναι συμφέρον, να καθορίσει μηχανισμούς και διαδικασίες για την εφαρμογή και την παρακολούθηση σχεδίων, καθώς και για την ευρύτερη δυνατή διάδοση των αποτελεσμάτων τους.

3. Σε κάθε συνεδρίαση της οικονομικής επιτροπής, ο εκτελεστικός διευθυντής υποβάλλει έκθεση σχετικά με την εξέλιξη όλων των σχεδίων που έχει εγκρίνει το συμβούλιο, συμπεριλαμβανομένων και εκείνων για τα οποία αναμένεται χρηματοδότηση, εκείνων που βρίσκονται υπό εκτέλεση ή έχουν περατωθεί. Υποβάλλεται περίληψη στο συμβούλιο σύμφωνα με το άρθρο 27 παράγραφος 2.

4. Κατά γενικό κανόνα, ο οργανισμός εξασφαλίζει τη λειτουργία του οργάνου εποπτείας κατά την εκτέλεση των σχεδίων. Τα γενικά έξοδα τα οποία αναλαμβάνει ο οργανισμός για την εκπόνηση, τη διαχείριση, την εποπτεία και την αξιολόγηση των σχεδίων πρέπει να συμπεριλαμβάνονται στο συνολικό κόστος των εν λόγω σχεδίων. Τα γενικά αυτά έξοδα δεν πρέπει να υπερβαίνουν το 10% του συνολικού κόστους κάθε σχεδίου.

Άρθρο 41 Σχέσεις με το Κοινό Ταμείο για τα βασικά προϊόντα και με άλλους πολυμερείς και διμερείς δωρητές

1. Ο οργανισμός χρησιμοποιεί όσο το δυνατόν καλύτερα τους μηχανισμούς του Κοινού Ταμείου για τα βασικά προϊόντα με σκοπό να βοηθήσει την εκπόνηση και τη χρηματοδότηση σχεδίων που παρουσιάζουν ενδιαφέρον για την οικονομία του κακάου.

2. Ο οργανισμός καταβάλλει προσπάθειες συνεργασίας με άλλους διεθνείς οργανισμούς, καθώς και με πολυμερείς και διμερείς χρηματοδοτικά ιδρύματα με σκοπό να επιτύχει τη χρηματοδότηση προγραμμάτων και σχεδίων που παρουσιάζουν ενδιαφέρον για την οικονομία του κακάου, ανάλογα με τις ανάγκες.

3. Σε καμία περίπτωση ο οργανισμός δεν αναλαμβάνει χρηματοοικονομικές υποχρεώσεις σε σχέση με τα σχέδια, είτε εξ ονόματός του είτε εξ ονόματος των μελών του. Κανένα μέλος του οργανισμού δεν μπορεί να θεωρηθεί υπεύθυνο, λόγω της συμμετοχής του στον οργανισμό, για δανειοληψίες ή δανειοδοτήσεις που έχουν συναφθεί από άλλο μέλος ή από άλλη αρχή όσον αφορά τα εν λόγω σχέδια.

Κεφάλαιο XIII - Βιώσιμη ανάπτυξη

Άρθρο 42 Βιοτικό επίπεδο και όροι εργασίας

Τα μέλη μεριμνούν για τη βελτίωση του βιοτικού επιπέδου και των όρων εργασίας των πληθυσμών που απασχολούνται στον τομέα του κακάου, κατά τρόπο που να συνάδει με το επίπεδο ανάπτυξής τους, λαμβανομένων υπόψη των αρχών που έχουν συμφωνηθεί σε διεθνή κλίμακα και των κανόνων που εφαρμόζονται από τη ΔΟΕ. Τα μέλη συμφωνούν εξάλλου να μην χρησιμοποιούν τους κανόνες εργασίας με σκοπό τον εμπορικό προστατευτισμό.

Άρθρο 43 Βιώσιμη οικονομία του κακάου

1. Τα μέλη καταβάλουν κάθε απαιτούμενη προσπάθεια για να επιτύχουν μία βιώσιμη οικονομία του κακάου, λαμβάνοντας υπόψη τις αρχές και τους στόχους της βιώσιμης ανάπτυξης που περιλαμβάνονται στη δήλωση του Ρίο για το περιβάλλον και την ανάπτυξη και την Ατζέντα 21 που εγκρίθηκαν στο Ρίο Ιανέιρο το 1992, στη δήλωση της Χιλιετίας, των Ηνωμένων Εθνών στην Νέα Υόρκη το 2000, στην έκθεση της παγκόσμιας διάσκεψης κορυφής για τη βιώσιμη ανάπτυξη που πραγματοποιήθηκε στο Γιοχάνεσμπουργκ το 2002, στη συναίνεση του Μοντερέι για τη χρηματοδότηση της ανάπτυξης που εγκρίθηκε το 2002 και στην υπουργική δήλωση για το αναπτυξιακό πρόγραμμα της Ντόχα που εγκρίθηκε το 2001.

2. Ο οργανισμός βοηθεί τα μέλη που υποβάλλουν σχετική αίτηση για την επίτευξη των αναπτυξιακών τους στόχων σε μία βιώσιμη οικονομία του κακάου, σύμφωνα με το άρθρο 1, εδάφιο ε) και το άρθρο 2 παράγραφος 14.

3. Ο οργανισμός είναι το κύριο πλαίσιο μόνιμου διαλόγου μεταξύ όλων των παραγόντων ώστε να ενθαρρυνθεί, αν είναι αναγκαίο, η ανάπτυξη μιας βιώσιμης οικονομίας του κακάου.

4. Ο οργανισμός ενθαρρύνει τη συνεργασία μεταξύ των μελών μέσω δραστηριοτήτων που συμβάλλουν σε μία βιώσιμη οικονομία του κακάου.

5. Το συμβούλιο υιοθετεί και εξετάζει περιοδικώς τα προγράμματα και σχέδια που αφορούν μια βιώσιμη οικονομία του κακάου, σύμφωνα με την παράγραφο 1 του παρόντος άρθρου.

6. Ο οργανισμός επιδιώκει τη συνδρομή και τη στήριξη πολυμερών και διμερών δωρητών για την εκτέλεση των προγραμμάτων, σχεδίων και δραστηριοτήτων με στόχο την επίτευξη μίας βιώσιμης οικονομίας του κακάου.

Κεφάλαιο XIV - Συμβουλευτική επιτροπή για την παγκόσμια οικονομία του κακάου

Άρθρο 44 Σύσταση της συμβουλευτικής επιτροπής για την παγκόσμια οικονομία του κακάου

1. Συνιστάται συμβουλευτική επιτροπή για την παγκόσμια οικονομία του κακάου (στο εξής: επιτροπή) με σκοπό να ενθαρρύνει εμπειρογνώμονες του ιδιωτικού τομέα να συμμετέχουν ενεργά στις εργασίες του οργανισμού και να προωθήσουν μόνιμο διάλογο μεταξύ των εμπειρογνωμόνων του δημόσιου τομέα και εκείνων του ιδιωτικού.

2. Η επιτροπή είναι συμβουλευτικό όργανο που δύναται να υποβάλλει γνωμοδοτήσεις στο συμβούλιο για κάθε θέμα γενικού και στρατηγικού ενδιαφέροντος για τον τομέα του κακάου, και ιδίως για:

α) τη διαρθρωτική μακροχρόνια διαμόρφωση της προσφοράς και της ζήτησης·

β) τα μέσα ενίσχυσης της θέσης των καλλιεργητών κακάου, με σκοπό την αύξηση των εσόδων τους·

γ) τις προτάσεις που ενθαρρύνουν τη βιώσιμη παραγωγή, εμπόριο και χρησιμοποίηση του κακάου·

δ) την ανάπτυξη μιας βιώσιμης οικονομίας του κακάου·

ε) την εκπόνηση των λεπτομερειών και των πλαισίων προώθησης της κατανάλωσης·

στ) κάθε άλλο θέμα σχετικά με το κακάο που άπτεται της παρούσας συμφωνίας.

3. Η επιτροπή βοηθά το συμβούλιο στη συλλογή πληροφοριών για την παραγωγή, την κατανάλωση και τα αποθέματα.

4. Η επιτροπή υποβάλλει στο συμβούλιο προς εξέταση τις συστάσεις της σχετικά με τα προαναφερθέντα θέματα.

5. Η επιτροπή δύναται να δημιουργεί ειδικές ομάδες εργασίας που την επικουρούν στην εκπλήρωση της εντολής της, υπό την προϋπόθεση ότι το κόστος λειτουργίας τους δεν έχει δημοσιονομικές επιπτώσεις για τον οργανισμό.

6. Η επιτροπή κατά τη στιγμή της σύστασής της, καθορίζει τους κανόνες της και συνιστά στο συμβούλιο την έγκρισή τους.

Άρθρο 45 Σύνθεση της συμβουλευτικής επιτροπής για την παγκόσμια οικονομία του κακάου

1. Η συμβουλευτική επιτροπή για την παγκόσμια οικονομία του κακάου αποτελείται από εμπειρογνώμονες όλων των τομέων της οικονομίας κακάου, και συγκεκριμένα από:

α) εμπορικές και βιομηχανικές ενώσεις,

β) εθνικές και περιφερειακές οργανώσεις παραγωγής κακάου, του δημόσιου και ιδιωτικού τομέα,

γ) εθνικούς οργανισμούς εξαγωγής κακάου και γεωργικές ενώσεις,

δ) ερευνητικά ιδρύματα για το κακάο,

ε) άλλες ενώσεις ή ιδρύματα του ιδιωτικού τομέα που έχουν συμφέροντα στην οικονομία του κακάου.

2. Οι εν λόγω εμπειρογνώμονες ενεργούν για δικό τους λογαριασμό ή για λογαριασμό των αντίστοιχων ενώσεών τους.

3. Η επιτροπή αποτελείται από οκτώ εμπειρογνώμονες από χώρες εξαγωγής και οκτώ εμπειρογνώμονες από χώρες εισαγωγής, σύμφωνα με τον ορισμό της παραγράφου 1 του παρόντος άρθρου, οι οποίοι ορίζονται από το συμβούλιο κάθε δύο έτη κακάου. Τα μέλη της επιτροπής μπορούν να ορίζουν έναν ή περισσότερους συμβούλους και αναπληρωτές, τον οποίων ο διορισμός πρέπει να εγκριθεί από το συμβούλιο. Με βάση την πείρα της επιτροπής, το συμβούλιο μπορεί να αυξήσει τον αριθμό των μελών της επιτροπής.

4. Ο πρόεδρος της επιτροπής εκλέγεται μεταξύ των μελών της. Η προεδρία ασκείται εναλλάξ, για διάρκεια που αντιστοιχεί σε δύο έτη κακάου, από τις χώρες εξαγωγής και από τις χώρες εισαγωγής.

Άρθρο 46 Συνεδριάσεις της συμβουλευτικής επιτροπής για την παγκόσμια οικονομία του κακάου

1. Η συμβουλευτική επιτροπή για την παγκόσμια οικονομία του κακάου συνέρχεται κανονικά στην έδρα του οργανισμού, εκτός αν το συμβούλιο αποφασίσει διαφορετικά. Εάν με πρόσκληση ενός μέλους, η συμβουλευτική επιτροπή συνέλθει σε τόπο διαφορετικό από την έδρα του οργανισμού, το μέλος αυτό επιβαρύνεται με όλα τα προκύπτοντα συμπληρωματικά έξοδα, σύμφωνα με τους διοικητικούς κανόνες του οργανισμού.

2. Κατά κανόνα, η επιτροπή συνεδριάζει δύο φορές τον χρόνο, συγχρόνως με τις τακτικές συνόδους του συμβουλίου. Η επιτροπή υποβάλλει τακτικά στο συμβούλιο έκθεση πεπραγμένων.

3. Στις συνεδριάσεις της συμβουλευτικής επιτροπής για την παγκόσμια οικονομία του κακάου μπορούν να συμμετάσχουν όλα τα μέλη του οργανισμού με την ιδιότητα του παρατηρητή.

4. Η επιτροπή μπορεί επίσης να καλέσει να συμμετάσχουν στις εργασίες και τις συνεδριάσεις της εξέχοντες εμπειρογνώμονες ή φημισμένες προσωπικότητες σε έναν ειδικό κλάδο, από τον ιδιωτικό ή τον δημόσιο τομέα, συμπεριλαμβανομένων και των αρμόδιων μη κυβερνητικών οργανώσεων, που διαθέτουν την απαιτούμενη πείρα στους κλάδους του τομέα του κακάου.

Κεφάλαιο XV – Απαλλαγές από υποχρεώσεις και διαφορικά και διορθωτικά μέτρα

Άρθρο 47 Απαλλαγές από υποχρεώσεις σε εξαιρετικές περιστάσεις

1. Το συμβούλιο δύναται να απαλλάξει ένα μέλος από μια υποχρέωση λόγω εξαιρετικών ή κρίσιμων περιστάσεων, περιπτώσεως ανωτέρας βίας ή διεθνών υποχρεώσεων προβλεπόμενων από τον χάρτη των Ηνωμένων Εθνών σχετικά με εδάφη που βρίσκονται υπό διοικητικό καθεστώς κηδεμονίας.

2. Όταν παραχωρεί απαλλαγή σε ένα μέλος βάσει της παραγράφου 1 του παρόντος άρθρου, το συμβούλιο διευκρινίζει ρητά σύμφωνα με ποιες διαδικασίες, με ποιους όρους και για πόσο χρονικό διάστημα το μέλος απαλλάσσεται από την εν λόγω υποχρέωση, καθώς και τους λόγους αυτής της απαλλαγής.

3. Παρά τις προηγούμενες διατάξεις του παρόντος άρθρου, το συμβούλιο δεν απαλλάσσει τα μέλη από τις υποχρεώσεις που προβλέπονται στο άρθρο 25 για καταβολή εισφορών ή από τις συνέπειες που επισύρει η παράλειψη της καταβολής τους.

4. Ο υπολογισμός της κατανομής των ψήφων των μελών εξαγωγής, για τα οποία το συμβούλιο έχει αναγνωρίσει περίπτωση ανωτέρας βίας, πρέπει να βασίζεται στον πραγματικό όγκο των εξαγωγών του έτους κατά το οποίο σημειώνεται η περίπτωση ανωτέρας βίας και των τριών επόμενων ετών.

Άρθρο 48 Διαφορικά και διορθωτικά μέτρα

Τα αναπτυσσόμενα μέλη εισαγωγής καθώς και οι λιγότερο αναπτυγμένες χώρες μέλη έχουν τη δυνατότητα, αν τα συμφέροντά τους θίγονται από μέτρα που λήφθηκαν δυνάμει της παρούσας συμφωνίας, να ζητήσουν από το συμβούλιο τα ενδεικνυόμενα διαφορικά και διορθωτικά μέτρα. Το συμβούλιο εξετάζει τη λήψη των εν λόγω κατάλληλων μέτρων σύμφωνα με τις διατάξεις του ψηφίσματος 93 (IV) της διάσκεψης των Ηνωμένων Εθνών για το εμπόριο και την ανάπτυξη.

Κεφάλαιο XVI - Διαβουλεύσεις, διαφορές και καταγγελίες

Άρθρο 49 Διαβουλεύσεις

Κάθε μέλος εξετάζει ευμενώς τις παρατηρήσεις τις οποίες ενδεχομένως υποβάλλει άλλο μέλος για θέματα ερμηνείας και εφαρμογής της παρούσας συμφωνίας και του παρέχει επίσης πρόσφορες δυνατότητες για τη διενέργεια διαβουλεύσεων. Κατά τη διάρκεια αυτών των διαβουλεύσεων, μετά από αίτηση ενός από τα μέρη και με τη συγκατάθεση του άλλου, ο εκτελεστικός διευθυντής καθορίζει την κατάλληλη διαδικασία συμφιλίωσης. Οι δαπάνες της διαδικασίας αυτής δεν βαρύνουν τον προϋπολογισμό του τον οργανισμού. Αν η διαδικασία αυτή καταλήξει στην εξεύρεση λύσης ενημερώνεται σχετικά ο εκτελεστικός διευθυντής. Αν δεν εξευρεθεί λύση, η υπόθεση μπορεί, μετά από αίτηση ενός από τα μέρη, να παραπεμφθεί στο συμβούλιο σύμφωνα με το άρθρο 50.

Άρθρο 50 Διαφορές

1. Κάθε διαφορά σχετικά με την ερμηνεία ή την εφαρμογή της παρούσας συμφωνίας, η οποία δεν διευθετείται από τα ίδια τα μέρη της διαφοράς, παραπέμπεται, μετά από αίτηση ενός από τα μέρη, στο συμβούλιο για την έκδοση απόφασης.

2. Όταν μια διαφορά γίνεται αντικείμενο παραπομπής και συζήτησης στο συμβούλιο, βάσει της παραγράφου 1 του παρόντος άρθρου, περισσότερα μέλη που μαζί διαθέτουν τουλάχιστον το ένα τρίτο του συνόλου των ψήφων ή οποιαδήποτε πέντε μέλη δύνανται να ζητήσουν από το συμβούλιο να λάβει, πριν από την έκδοση της απόφασής του, τη γνώμη μιας ad hoc συμβουλευτικής ομάδας, όσον αφορά τα επίμαχα ζητήματα, όπως ορίζεται στην παράγραφο 3 του παρόντος άρθρου.

3. α) Εκτός αν το συμβούλιο αποφασίσει διαφορετικά με ειδική πλειοψηφία, η ad hoc συμβουλευτική ομάδα αποτελείται από:

i) i) δύο πρόσωπα διοριζόμενα από τα μέλη εξαγωγής από τα οποία το ένα διαθέτει μεγάλη πείρα σε θέματα παρόμοια με αυτά της συγκεκριμένης διαφοράς και το άλλο διαθέτει κύρος και πείρα σε νομικά θέματα·

ii) δύο πρόσωπα διοριζόμενα από τα μέλη εισαγωγής από τα οποία το ένα διαθέτει μεγάλη πείρα σε θέματα παρόμοια με αυτά της συγκεκριμένης διαφοράς και το άλλο διαθέτει κύρος και πείρα σε νομικά θέματα·

iii) έναν πρόεδρο που εκλέγεται ομόφωνα από τα τέσσερα πρόσωπα που ορίζονται βάσει των παραπάνω στοιχείων i) και ii) ή, σε περίπτωση ασυμφωνίας μεταξύ τους, από τον πρόεδρο του συμβουλίου·

β) δεν υφίσταται κώλυμα ως προς τη συμμετοχή υπηκόων των κρατών μελών ως μελών της ad hoc συμβουλευτικής ομάδας·

γ) τα μέλη της ad hoc συμβουλευτικής ομάδας ενεργούν με δική τους ευθύνη και χωρίς υποδείξεις από οποιαδήποτε κυβέρνηση·

δ) τα έξοδα της ad hoc συμβουλευτικής ομάδας βαρύνουν τον οργανισμό.

4. Η αιτιολογημένη γνώμη της ad hoc συμβουλευτικής ομάδας υποβάλλεται στο συμβούλιο, το οποίο κρίνει τη διαφορά, αφού λάβει υπόψη όλα τα σχετικά στοιχεία.

Άρθρο 51 Καταγγελίες και σχετική δράση του συμβουλίου

1. Κάθε καταγγελία ότι μέλος δεν εξεπλήρωσε τις υποχρεώσεις που υπέχει δυνάμει της παρούσας συμφωνίας, παραπέμπεται κατόπιν αιτήσεως του καταγγέλλοντος μέλους ενώπιον του συμβουλίου προς εξέταση και λήψη απόφασης.

2. Η απόφαση με την οποία το συμβούλιο καταλήγει στο συμπέρασμα ότι ένα μέλος παραβίασε τις υποχρεώσεις που του επιβάλλει η παρούσα συμφωνία λαμβάνεται με απλή κατανεμημένη πλειοψηφία και πρέπει να προσδιορίζει τη φύση της παράβασης.

3. Αν το συμβούλιο διαπιστώσει, ανεξάρτητα από την καταγγελία, ότι ένα μέλος παραβίασε τις υποχρεώσεις, τις οποίες υπέχει δυνάμει της παρούσας συμφωνίας, δύναται, και με επιφύλαξη των άλλων ρητώς προβλεπομένων μέτρων σε άλλα άρθρα της παρούσας συμφωνίας, συμπεριλαμβανομένου του άρθρου 60:

α) να αναστείλει τα δικαιώματα ψήφου αυτού του μέλους στο συμβούλιο και

β) αν το κρίνει αναγκαίο, να αναστείλει άλλα δικαιώματα αυτού του μέλους, ιδίως την εκλογιμότητά του σε αξίωμα του συμβουλίου ή μιας επιτροπής του ή το δικαίωμά του για άσκηση αυτού του αξιώματος μέχρις ότου εκπληρώσει τις υποχρεώσεις του.

4. Το μέλος του οποίου ανεστάλησαν τα δικαιώματα ψήφου, σύμφωνα με την παράγραφο 3 του παρόντος άρθρου, παραμένει υπόχρεο προς εξόφληση των οικονομικών και των λοιπών υποχρεώσεών του που προβλέπει η παρούσα συμφωνία.

Κεφάλαιο XVII – Τελικές διατάξεις

Άρθρο 52 Θεματοφύλακας

Ο Γενικός Γραμματέας του Οργανισμού Ηνωμένων Εθνών είναι θεματοφύλακας της παρούσας συμφωνίας.

Άρθρο 53 Υπογραφή

Η παρούσα συμφωνία είναι ανοικτή, στην έδρα του Οργανισμού Ηνωμένων Εθνών, από την 1η Οκτωβρίου 2010 έως και τις 30 Σεπτεμβρίου 2012, προς υπογραφή από τα μέρη της διεθνούς συμφωνίας του 2001 για το κακάο και τις κυβερνήσεις που εκλήθησαν στη διάσκεψη των Ηνωμένων Εθνών για το κακάο το 2010. Ωστόσο, το συμβούλιο που έχει συσταθεί στο πλαίσιο της διεθνούς συμφωνίας για το κακάο του 2001 ή στο πλαίσιο της παρούσας συμφωνίας δύναται να παρατείνει την προθεσμία υπογραφής της παρούσας συμφωνίας μία μόνο φορά. Το συμβούλιο ανακοινώνει αμέσως στον θεματοφύλακα οποιαδήποτε τέτοια παράταση.

Άρθρο 54 Κύρωση, αποδοχή και έγκριση

1. Η παρούσα συμφωνία υπόκειται σε κύρωση, αποδοχή ή έγκριση από τις υπογράφουσες κυβερνήσεις, σύμφωνα με τις οικείες συνταγματικές διαδικασίες τους. Τα έγγραφα κύρωσης, αποδοχής ή έγκρισης κατατίθενται στο θεματοφύλακα.

2. Κάθε συμβαλλόμενο μέρος δηλώνει στον γενικό γραμματέα, κατά τη στιγμή της κατάθεσης του εγγράφου κύρωσης, αποδοχής ή έγκρισης ή το συντομότερο δυνατό μετά την ημερομηνία αυτή, αν είναι μέλος εξαγωγής ή εισαγωγής.

Άρθρο 55 Προσχώρηση

1. Η κυβέρνηση οποιουδήποτε κράτους που είναι εξουσιοδοτημένη να την υπογράψει δύναται να προσχωρήσει στην παρούσα συμφωνία.

2. Εφόσον το κράτος αυτό δεν αναγράφεται σε κανένα παράρτημα της παρούσας συμφωνίας, το συμβούλιο ορίζει σε ποιο παράρτημα θεωρείται ότι περιλαμβάνεται αυτό.

3. Η προσχώρηση παράγει αποτελέσματα από τη στιγμή της κατάθεσης του εγγράφου προσχώρησης στο θεματοφύλακα.

Άρθρο 56 Κοινοποίηση προσωρινής εφαρμογής

1. Η κυβέρνηση που υπέγραψε και η οποία προτίθεται να κυρώσει, να αποδεχθεί ή να εγκρίνει την παρούσα συμφωνία ή η κυβέρνηση που έχει πρόθεση να προσχωρήσει στη συμφωνία αυτή, αλλά η οποία δεν έχει καταθέσει ακόμη τα σχετικά έγγραφα, δύναται να κοινοποιήσει ανά πάσα στιγμή στον θεματοφύλακα ότι θα προβεί σε προσωρινή εφαρμογή της παρούσας συμφωνίας, σύμφωνα με τις συνταγματικές της διαδικασίες ή/και τους εθνικούς νόμους και ρυθμίσεις, είτε κατά την έναρξη της ισχύος της εν λόγω συμφωνίας, σύμφωνα με το άρθρο 57 είτε, αν αυτή είναι ήδη σε ισχύ, σε ειδικά καθορισμένη ημερομηνία. Κάθε κυβέρνηση που προβαίνει σ’ αυτή την κοινοποίηση δηλώνει στον γενικό γραμματέα, κατά τη στιγμή της κοινοποίησης ή το συντομότερο δυνατό μετά την ημερομηνία αυτή, αν είναι μέλος εξαγωγής ή εισαγωγής.

2. Η κυβέρνηση που κοινοποίησε σύμφωνα με την παράγραφο 1 του παρόντος άρθρου, ότι θα εφαρμόσει την παρούσα συμφωνία είτε όταν αρχίσει να ισχύει είτε σε μια ειδικώς καθορισμένη ημερομηνία, καθίσταται από την κοινοποίηση και μετά προσωρινό μέλος. Παραμένει προσωρινό μέλος μέχρι την ημερομηνία κατάθεσης των εγγράφων κύρωσης, αποδοχής, έγκρισης ή προσχώρησης.

Άρθρο 57 Έναρξη ισχύος

1. Η παρούσα συμφωνία αρχίζει να ισχύει οριστικά την 1η Οκτωβρίου 2012 ή οποτεδήποτε μετά, εφόσον, κατά την ημερομηνία αυτή, έχουν καταθέσει στον θεματοφύλακα τα έγγραφα κύρωσης, αποδοχής, έγκρισης ή προσχώρησης κυβερνήσεις που αντιπροσωπεύουν τουλάχιστον πέντε χώρες εξαγωγής στις οποίες αντιστοιχεί τουλάχιστον το 80 % των συνολικών εξαγωγών των χωρών που απαριθμούνται στο παράρτημα Α, και κυβερνήσεις που αντιπροσωπεύουν χώρες εισαγωγής στις οποίες αντιστοιχεί τουλάχιστον το 60 % των συνολικών εισαγωγών, όπως αναφέρονται στο παράρτημα Β. Η συμφωνία τίθεται επίσης οριστικά σε ισχύ, εάν ισχύει προσωρινά, και εάν πληρούνται οι εν λόγω ποσοστιαίοι όροι, με την κατάθεση των εγγράφων κύρωσης, αποδοχής, έγκρισης ή προσχώρησης.

2. Η παρούσα συμφωνία δύναται να τεθεί προσωρινά σε ισχύ την 1η Ιανουαρίου 2011 αν, την ημερομηνία αυτή, οι κυβερνήσεις που αντιπροσωπεύουν τουλάχιστον πέντε χώρες εξαγωγής στις οποίες αντιστοιχεί το 80 % των συνολικών εξαγωγών των χωρών που απαριθμούνται στο παράρτημα Α και οι κυβερνήσεις που αντιπροσωπεύουν τις χώρες εισαγωγής στις οποίες αντιστοιχεί τουλάχιστον το 60 % των συνολικών εισαγωγών, όπως αναφέρονται στο παράρτημα Β, έχουν καταθέσει στον θεματοφύλακα έγγραφα κύρωσης, αποδοχής, έγκρισης ή προσχώρησης ή έχουν κοινοποιήσει στο θεματοφύλακα ότι θα εφαρμόσουν προσωρινά την παρούσα συμφωνία από το χρόνο της ισχύος της. Οι κυβερνήσεις αυτές είναι προσωρινά μέλη.

3. Αν οι προϋποθέσεις έναρξης της ισχύος που προβλέπονται στις παραγράφους 1 και 2 του παρόντος άρθρου δεν πληρούνται πριν από την 1η Σεπτεμβρίου 2011, ο Γενικός Γραμματέας της Συνδιάσκεψης των Ηνωμένου Εθνών για το εμπόριο και την ανάπτυξη συγκαλεί, εντός της κατά το δυνατό βραχύτερης προθεσμίας, τις κυβερνήσεις που κατέθεσαν έγγραφο κύρωσης, αποδοχής, έγκρισης ή προσχώρησης ή κοινοποίησαν στον θεματοφύλακα ότι θα εφαρμόσουν προσωρινά την παρούσα συμφωνία. Οι κυβερνήσεις αυτές είναι δυνατό να αποφασίσουν αν θα θέσουν σε εφαρμογή προσωρινά ή οριστικά την παρούσα συμφωνία μεταξύ τους, εξ ολοκλήρου ή μερικώς, την ημερομηνία που θα καθορίσουν, ή να καταλήξουν σε οποιονδήποτε διακανονισμό θεωρήσουν αναγκαίο.

4. Για την κυβέρνηση εξ ονόματος της οποίας κατατίθεται έγγραφο κύρωσης, αποδοχής, έγκρισης ή προσχώρησης, ή κοινοποίηση προσωρινής εφαρμογής σύμφωνα με τις παραγράφους 1, 2 ή 3 του παρόντος άρθρου, μετά την έναρξη ισχύος της παρούσας συμφωνίας, το έγγραφο ή η κοινοποίηση θα αρχίσει να ισχύει την ημέρα της κατάθεσής του, και όσον αφορά την κοινοποίηση προσωρινής εφαρμογής, σύμφωνα με τις διατάξεις του άρθρου 56 παράγραφος 1.

Άρθρο 58 Επιφυλάξεις

Οι διατάξεις της παρούσας συμφωνίας δεν μπορούν να αποτελέσουν αντικείμενο επιφυλάξεων.

Άρθρο 59 Αποχώρηση

1. Οποτεδήποτε μετά την έναρξη ισχύος της παρούσας συμφωνίας, κάθε μέλος μπορεί να αποχωρήσει από αυτή αφού κοινοποιήσει την αποχώρησή του εγγράφως στον θεματοφύλακα. Το μέλος ενημερώνει αμέσως το συμβούλιο για την απόφασή του.

Η αποχώρηση παράγει αποτελέσματα 90 ημέρες μετά την παραλαβή της κοινοποίησης από τον θεματοφύλακα. Αν, λόγω αποχωρήσεων, ο αριθμός των μελών της παρούσας συμφωνίας είναι κατώτερος από τις απαιτήσεις του άρθρου 57 παράγραφος 1 για την έναρξη της ισχύος της, το συμβούλιο συνέρχεται σε ειδική σύνοδο για να εξετάσει την κατάσταση και να λάβει τις κατάλληλες αποφάσεις.

Άρθρο 60 Αποκλεισμός

Αν το συμβούλιο, δυνάμει του άρθρου 51 παράγραφος 3, θεωρήσει ότι ένα μέλος παραβίασε τις υποχρεώσεις που υπέχει δυνάμει της παρούσας συμφωνίας και κρίνει ακόμη ότι η εν λόγω αθέτηση παρακωλύει σε μεγάλο βαθμό τη λειτουργία της, δύναται να αποκλείσει αυτό το μέλος από τον οργανισμό. Το συμβούλιο κοινοποιεί αμέσως τον αποκλεισμό στον θεματοφύλακα. Ενενήντα ημέρες μετά την απόφαση του συμβουλίου, το εν λόγω μέλος παύει να αποτελεί μέλος του οργανισμού.

Άρθρο 61 Εκκαθάριση των λογαριασμών σε περίπτωση αποχώρησης ή αποκλεισμού

Σε περίπτωση αποχώρησης ή αποκλεισμού μέλους, το συμβούλιο εκκαθαρίζει τους λογαριασμούς του. Ο οργανισμός παρακρατεί τα ποσά που έχει ήδη καταβάλει το μέλος αυτό, το οποίο εξάλλου υποχρεούται να τακτοποιήσει κάθε ποσό που οφείλει κατά την ημερομηνία κατά την οποία η αποχώρηση ή ο αποκλεισμός αποκτά ενέργεια. Ωστόσο, αν πρόκειται για συμβαλλόμενο μέρος το οποίο δεν δύναται να δεχθεί τροποποίηση και το οποίο, κατά συνέπεια, παύει να μετέχει στην παρούσα συμφωνία δυνάμει του άρθρου 63 παράγραφος 2, το συμβούλιο δύναται να εκκαθαρίσει τους λογαριασμούς κατά τον τρόπο που θεωρεί δίκαιο.

Άρθρο 62 Διάρκεια, παράταση και λύση

1. Η παρούσα συμφωνία ισχύει μέχρι και το τέλος του δέκατου έτους κακάου μετά την έναρξη της ισχύος της, εκτός αν παραταθεί δυνάμει της παραγράφου 4 του παρόντος άρθρου ή λυθεί νωρίτερα δυνάμει της παραγράφου 5 του παρόντος άρθρου.

2. Το συμβούλιο αναθεωρεί την παρούσα συμφωνία πέντε έτη μετά την έναρξη ισχύος της και λαμβάνει τις δέουσες αποφάσεις.

3. Κατά την διάρκεια ισχύος της παρούσας συμφωνίας, το συμβούλιο δύναται να αποφασίσει ότι η παρούσα συμφωνία θα αποτελέσει αντικείμενο διαπραγματεύσεων ώστε να καταστεί δυνατή η θέση σε ισχύ της νέας συμφωνίας κατά το τέλος του πέμπτου έτους κακάου που αναφέρεται στην παράγραφο 1 του παρόντος άρθρου, ή κατά το τέλος της τελευταίας παράτασης που αποφάσισε το συμβούλιο, σύμφωνα με την παράγραφο 4 του παρόντος άρθρου.

4. Το συμβούλιο δύναται να παρατείνει τη συμφωνία αυτή εξ ολοκλήρου ή μερικώς για δύο περιόδους που δεν υπερβαίνουν τα δύο έτη κακάου η καθεμία. Το συμβούλιο κοινοποιεί αυτή την παράταση στον θεματοφύλακα.

5. Το συμβούλιο δύναται ανά πάσα στιγμή, να αποφασίσει τη λύση της παρούσας συμφωνίας. Η ισχύς της συμφωνίας παύει την ημερομηνία που ορίζει το συμβούλιο, υπό τον όρο ότι οι υποχρεώσεις που έχουν αναλάβει τα μέλη δυνάμει του άρθρου 25 εξακολουθούν να υφίστανται μέχρι να εκπληρωθούν οι οικονομικές υποχρεώσεις που έχουν σχέση με τη λειτουργία της παρούσας συμφωνίας. Το συμβούλιο κοινοποιεί αυτή την απόφαση στο θεματοφύλακα.

6. Παρά την με οποιοδήποτε τρόπο λύση της συμφωνίας, το συμβούλιο εξακολουθεί να υφίσταται όσο διάστημα είναι αναγκαίο για τη διάλυση του οργανισμού, την εκκαθάριση των λογαριασμών του και την εκποίηση των περιουσιακών στοιχείων του. Κατά το διάστημα αυτό, το συμβούλιο διατηρεί τις εξουσίες που απαιτούνται για να φέρει εις πέρας όλα τα διοικητικά και οικονομικά θέματα.

7. Παρά τις διατάξεις του άρθρου 59 παράγραφος 2, το μέλος που δεν επιθυμεί να μετέχει στην παρούσα συμφωνία μετά την παράτασή της δυνάμει του παρόντος άρθρου, ενημερώνει σχετικά τον θεματοφύλακα και το συμβούλιο. Το μέλος αυτό παύει να αποτελεί μέρος κατά την έναρξη της περιόδου παράτασης.

Άρθρο 63 Τροποποιήσεις

1. Το συμβούλιο δύναται να συστήσει στα συμβαλλόμενα μέρη την τροποποίηση της παρούσας συμφωνίας. Η τροποποίηση αυτή παράγει αποτελέσματα είτε εκατό ημέρες μετά την παραλαβή από τον θεματοφύλακα των κοινοποιήσεων περί αποδοχής από τα συμβαλλόμενα μέρη που αντιπροσωπεύουν το 75 % τουλάχιστον των μελών εξαγωγής, στα οποία αντιστοιχεί τουλάχιστον το 85 % των ψήφων των μελών εξαγωγής, και το 75 % τουλάχιστον των μελών εισαγωγής, στα οποία αντιστοιχεί τουλάχιστον το 85 % των ψήφων των μελών εισαγωγής, είτε σε μεταγενέστερη ημερομηνία που μπορεί να καθοριστεί από το συμβούλιο. Το συμβούλιο έχει την ευχέρεια να καθορίσει προθεσμία εντός της οποίας τα συμβαλλόμενα μέρη κοινοποιούν στον θεματοφύλακα ότι δέχονται την τροποποίηση και, αν κατά την εκπνοή αυτής της προθεσμίας, η τροποποίηση δεν έχει τεθεί σε ισχύ, θεωρείται ανακληθείσα.

2. Το μέλος για λογαριασμό του οποίου δεν έχει κοινοποιηθεί η αποδοχή μιας τροποποίησης, κατά την ημερομηνία έναρξης ισχύος της εν λόγω τροποποίησης, παύει να αποτελεί μέρος της παρούσας συμφωνίας από την ημερομηνία έναρξης ισχύος της τροποποίησης αυτής, εκτός αν το συμβούλιο αποφασίσει να παρατείνει την προθεσμία αποδοχής για το εν λόγω μέλος μέχρις ότου αυτό ολοκληρώσει τις εσωτερικές του διαδικασίες. Το μέλος αυτό δεν δεσμεύεται από την τροποποίηση μέχρις ότου κοινοποιήσει ότι την αποδέχεται.

3. Μόλις εγκρίνει σύσταση τροποποίησης, το συμβούλιο διαβιβάζει στον θεματοφύλακα αντίγραφο της τροποποίησης. Το συμβούλιο παρέχει στον θεματοφύλακα τις αναγκαίες πληροφορίες για να καθορίσει αν ο αριθμός των κοινοποιήσεων περί αποδοχής που έχουν ληφθεί επιτρέπει τη θέση της τροποποίησης σε ισχύ.

Κεφάλαιο XVIII – Πρόσθετες και μεταβατικές διατάξεις

Άρθρο 64 Ειδικό αποθεματικό ταμείο

1. Ιδρύεται ειδικό αποθεματικό ταμείο, το οποίο χρησιμεύει αποκλειστικά για την κάλυψη των δαπανών εκκαθάρισης του οργανισμού που ενδέχεται να απαιτηθούν. Το συμβούλιο αποφασίζει για τον τρόπο χρησιμοποίησης των τόκων που εισπράττονται από το ταμείο αυτό.

2. Το ποσό του ειδικού αποθεματικού ταμείου, το οποίο καθορίζεται από το συμβούλιο δυνάμει της διεθνούς συμφωνίας του 1993 για το κακάο, μεταφέρεται στην παρούσα συμφωνία δυνάμει της παραγράφου 1.

3. Τα μέλη που δεν είχαν προσχωρήσει στις διεθνείς συμφωνίες του 1993 και του 2001 για το κακάο και τα οποία προσχωρούν στην παρούσα συμφωνία, οφείλουν να παράσχουν συνεισφορά στο ειδικό αποθεματικό ταμείο. Η συνεισφορά των μελών αυτών καθορίζεται από το συμβούλιο σε συνάρτηση με τον αριθμό ψήφων που έχουν.

Άρθρο 65 Συμπληρωματικές και μεταβατικές διατάξεις

1. Θεωρείται ότι η παρούσα συμφωνία αντικαθιστά τη διεθνή συμφωνία του 2001 για το κακάο.

2. Όλα τα μέτρα που ελήφθησαν δυνάμει της διεθνούς συμφωνίας του 2001 για το κακάο, είτε από μέρους του οργανισμού είτε από μέρους ενός από τα όργανά του ή εξ ονόματος τους, τα οποία ισχύουν κατά την ημερομηνία έναρξης ισχύος της παρούσας συμφωνίας και η ισχύς των οποίων δεν προσδιορίζεται ότι θα λήξει κατά την ημερομηνία αυτή, παραμένουν σε ισχύ, εκτός αν τροποποιούνται από τις διατάξεις της παρούσας συμφωνίας.

Γενεύη, 25 Ιουνίου 2010. Τα κείμενα της παρούσας συμφωνίας στα αγγλικά, αραβικά, κινέζικα, ισπανικά, γαλλικά και ρωσικά είναι επίσης αυθεντικά.

ΠΑΡΑΡΤΗΜΑΤΑ

Παράρτημα A

Εξαγωγές κακάου a υπολογιζόμενες για τους σκοπούς του άρθρου 57 (έναρξη ισχύος)

Χώρα | β | 2005/06 | 2006/07 | 2007/08 | Μέσος όρος τριών ετών 2005/06-2007/08 |

(τόνοι) | (Μερίδιο) |

Ακτή Ελεφαντοστού | μ | 1 349 639 | 1 200 154 | 1 191 377 | 1 247 057 | 38,75 % |

Γκάνα | μ | 648 687 | 702 784 | 673 403 | 674 958 | 20,98 % |

Ινδονησία | 592 960 | 520 479 | 465 863 | 526 434 | 16,36 % |

Νιγηρία | 207 215 | 207 075 | 232 715 | 215 668 | 6,70 % |

Καμερούν | μ | 169 214 | 162 770 | 178 844 | 170 276 | 5,29 % |

Ισημερινός | μ | 108 678 | 110 308 | 115 264 | 111 417 | 3,46 % |

Τόγκο | μ | 73 064 | 77 764 | 110 952 | 87 260 | 2,71 % |

Παπουασία-Νέα Γουινέα | μ | 50 840 | 47 285 | 51 588 | 49 904 | 1,55 % |

Δομινικανή Δημοκρατία | μ | 31 629 | 42 999 | 34 106 | 36 245 | 1,13 % |

Γουινέα | 18 880 | 17 620 | 17 070 | 17 857 | 0,55 % |

Περού | 15 414 | 11 931 | 11 178 | 12 841 | 0,40 % |

Βραζιλία | μ | 57 518 | 10 558 | -32 512 | 11 855 | 0,37 % |

Βολιβαριανή Δημοκρατία της Βενεζουέλας | μ | 11 488 | 12 540 | 4 688 | 9 572 | 0,30 % |

Σιέρα Λεόνε | 4 736 | 8 910 | 14 838 | 9 495 | 0,30 % |

Ουγκάντα | 8 270 | 8 880 | 8 450 | 8 533 | 0,27 % |

Ενωμένη Δημοκρατία της Τανζανίας | 6 930 | 4 370 | 3 210 | 4 837 | 0,15 % |

Νήσοι Σολομώντος | 4 378 | 4 075 | 4 426 | 4 293 | 0,13 % |

Αϊτή | 3 460 | 3 900 | 4 660 | 4 007 | 0,12 % |

Μαδαγασκάρη | 2 960 | 3 593 | 3 609 | 3 387 | 0,11 % |

Σάο Τομέ και Πρίνσιπε | 2 250 | 2 650 | 1 500 | 2 133 | 0,07 % |

Λιβερία | 650 | 1 640 | 3 930 | 2 073 | 0,06 % |

Ισημερινή Γουινέα | 1 870 | 2 260 | 1 990 | 2 040 | 0,06 % |

Βανουάτου | 1 790 | 1 450 | 1 260 | 1 500 | 0,05 % |

Νικαράγουα | 892 | 750 | 1 128 | 923 | 0,03 % |

Λαϊκή Δημοκρατία του Κονγκό | 900 | 870 | 930 | 900 | 0,03 % |

Ονδούρα | 1 230 | 806 | -100 | 645 | 0,02 % |

Κονγκό | 90 | 300 | 1 400 | 597 | 0,02 % |

Παναμάς | 391 | 280 | 193 | 288 | 0,01 % |

Βιετνάμ | 240 | 70 | 460 | 257 | 0,01 % |

Γρενάδα | 80 | 218 | 343 | 214 | 0,01 % |

Γκαμπόν | μ | 160 | 99 | 160 | 140 | − |

Τρινιδάδ και Τομπάγκο | μ | 193 | 195 | -15 | 124 | − |

Μπελίζε | 60 | 30 | 20 | 37 | − |

Δομίνικα | 60 | 20 | 0 | 27 | − |

Φίτζι | 20 | 10 | 10 | 13 | − |

Σύνολο | γ | 3 376 836 | 3 169 643 | 3 106 938 | 3 217 806 | 100,00 % |

Πηγή : Διεθνής Οργανισμός Κακάου, Quarterly Bulletin of Cocoa Statistics , τόμος XXXV, αριθ. 3, έτος κακάου 2008/09.

Σημειώσεις :

a Μέσος όρος για τρία έτη, 2005/06-2007/08 των καθαρών εξαγωγών κακάου σε βαλάνους συν των καθαρών εξαγωγών προϊόντων κακάου μετατρεπόμενων σε ισοδύναμο βαλάνων με τους ακόλουθους συντελεστές μετατροπής: βούτυρο κακάου 1,33, σκόνη και αποβουτυρωμένη ζύμη κακάου 1,18, πολτός/ποτό κακάου 1,25.

β Κατάλογος που περιορίζεται στις χώρες που εξήγαγαν χωριστά κακάο κατά την περίοδο 2005/06-2007/08, με βάση τα στοιχεία της γραμματείας του Διεθνούς Οργανισμού Κακάου.

γ Δεδομένου ότι τα ποσά είναι στρογγυλοποιημένα, το σύνολο τους δεν αντιπροσωπεύει πάντα το ακριβές άθροισμα των στοιχείων του.

μ Μέλος της διεθνούς συμφωνίας του 2001 για το κακάο, στις 9 Νοεμβρίου 2009.

- Μηδενική, αμελητέα ή χαμηλότερη από τη χρησιμοποιούμενη μονάδα ποσότητα.

Παράρτημα B

Εισαγωγές κακάου α υπολογιζόμενες για τους σκοπούς του άρθρου 57 (Έναρξη ισχύος)

Χώρα | β | 2005/06 | 2006/07 | 2007/08 | Μέσος όρος τριών ετών2005/06-2007/08 |

(Τόνοι) | (Μερίδιο) |

Ευρωπαϊκή Ένωση: | μ | 2 484 235 | 2 698 016 | 2 686 041 | 2 622 764 | 53,24 % |

Γερμανία | 487 696 | 558 357 | 548 279 | 531 444 | 10,79 % |

Αυστρία | 20 119 | 26 576 | 24 609 | 23 768 | 0,48 % |

Βέλγιο/Λουξεμβούργο | 199 058 | 224 761 | 218 852 | 214 224 | 4,35 % |

Βουλγαρία | 12 770 | 14 968 | 12 474 | 13 404 | 0,27 % |

Κύπρος | 282 | 257 | 277 | 272 | 0,01 % |

Δανία | 15 232 | 15 493 | 17 033 | 15 919 | 0,32 % |

Ισπανία | 150 239 | 153 367 | 172 619 | 158 742 | 3,22 % |

Εσθονία | 37 141 | 14 986 | -1 880 | 16 749 | 0,34 % |

Φινλανδία | 10 954 | 10 609 | 11 311 | 10 958 | 0,22 % |

Γαλλία | 388 153 | 421 822 | 379 239 | 396 405 | 8,05 % |

Ελλάδα | 16 451 | 17 012 | 17 014 | 16 826 | 0,34 % |

Ουγγαρία | 10 564 | 10 814 | 10 496 | 10 625 | 0,22 % |

Ιρλανδία | 22 172 | 19 383 | 17 218 | 19 591 | 0,40 % |

Ιταλία | 126 949 | 142 128 | 156 277 | 141 785 | 2,88 % |

Λετονία | 2 286 | 2 540 | 2 434 | 2 420 | 0,05 % |

Λιθουανία | 5 396 | 4 326 | 4 522 | 4 748 | 0,10 % |

Μάλτα | 34 | 46 | 81 | 54 | − |

Κάτω Χώρες | 581 459 | 653 451 | 681 693 | 638 868 | 12,97 % |

Πολωνία | 103 382 | 108 275 | 113 175 | 108 277 | 2,20 % |

Πορτογαλία | 3 643 | 4 179 | 3 926 | 3 916 | 0,08 % |

Σλοβακική Δημοκρατία | 15 282 | 16 200 | 13 592 | 15 025 | 0,30 % |

Τσεχική Δημοκρατία | 12 762 | 14 880 | 16 907 | 14 850 | 0,30 % |

Ρουμανία | 11 791 | 13 337 | 12 494 | 12 541 | 0,25 % |

Ηνωμένο Βασίλειο | 232 857 | 234 379 | 236 635 | 234 624 | 4,76 % |

Σλοβενία | 1 802 | 2 353 | 2 185 | 2 113 | 0,04 % |

Σουηδία | 15 761 | 13 517 | 14 579 | 14 619 | 0,30 % |

ΗΠΑ | 822 314 | 686 939 | 648 711 | 719 321 | 14,60 % |

Μαλαισία γ | μ | 290 623 | 327 825 | 341 462 | 319 970 | 6,49 % |

Ρωσική Ομοσπονδία | μ | 163 637 | 176 700 | 197 720 | 179 352 | 3,64 % |

Καναδάς | 159 783 | 135 164 | 136 967 | 143 971 | 2,92 % |

Ιαπωνία | 112 823 | 145 512 | 88 403 | 115 579 | 2,35 % |

Σιγκαπούρη | 88 536 | 110 130 | 113 145 | 103 937 | 2,11 % |

Κίνα | 77 942 | 72 532 | 101 671 | 84 048 | 1,71 % |

Ελβετία | μ | 74 272 | 81 135 | 90 411 | 81 939 | 1,66 % |

Τουρκία | 73 112 | 84 262 | 87 921 | 81 765 | 1,66 % |

Ουκρανία | 63 408 | 74 344 | 86 741 | 74 831 | 1,52 % |

Αυστραλία | 52 950 | 55 133 | 52 202 | 53 428 | 1,08 % |

Αργεντινή | 33 793 | 38 793 | 39 531 | 37 372 | 0,76 % |

Ταϊλάνδη | 26 737 | 31 246 | 29 432 | 29 138 | 0,59 % |

Φιλιππίνες | 18 549 | 21 260 | 21 906 | 20 572 | 0,42 % |

Μεξικό γ | 19 229 | 15 434 | 25 049 | 19 904 | 0,40 % |

Δημοκρατία της Κορέας | 17 079 | 24 454 | 15 972 | 19 168 | 0,39 % |

Νότιος Αφρική | 15 056 | 17 605 | 16 651 | 16 437 | 0,33 % |

Ισλαμική Δημοκρατία του Ιράν | 10 666 | 14 920 | 22 056 | 15 881 | 0,32 % |

Κολομβία γ | 16 828 | 19 306 | 9 806 | 15 313 | 0,31 % |

Χιλή | 13 518 | 15 287 | 15 338 | 14 714 | 0,30 % |

Ινδία | 9 410 | 10 632 | 17 475 | 12 506 | 0,25 % |

Ισραήλ | 11 437 | 11 908 | 13 721 | 12 355 | 0,25 % |

Νέα Ζηλανδία | 11 372 | 12 388 | 11 821 | 11 860 | 0,24 % |

Σερβία | 10 864 | 11 640 | 12 505 | 11 670 | 0,24 % |

Νορβηγία | 10 694 | 11 512 | 12 238 | 11 481 | 0,23 % |

Αίγυπτος | 6 026 | 10 085 | 14 036 | 10 049 | 0,20 % |

Αλγερία | 9 062 | 7 475 | 12 631 | 9 723 | 0,20 % |

Κροατία | 8 846 | 8 904 | 8 974 | 8 908 | 0,18 % |

Αραβική Δημοκρατία της Συρίας | 7 334 | 7 229 | 8 056 | 7 540 | 0,15 % |

Τυνησία | 6 019 | 7 596 | 8 167 | 7 261 | 0,15 % |

Καζαχστάν | 6 653 | 7 848 | 7 154 | 7 218 | 0,15 % |

Σαουδική Αραβία | 6 680 | 6 259 | 6 772 | 6 570 | 0,13 % |

Λευκορωσία | 8 343 | 3 867 | 5 961 | 6 057 | 0,12 % |

Μαρόκο | 4 407 | 4 699 | 5 071 | 4 726 | 0,10 % |

Πακιστάν | 2 123 | 2 974 | 2 501 | 2 533 | 0,05 % |

Κόστα Ρίκα | 1 965 | 3 948 | 1 644 | 2 519 | 0,05 % |

Ουρουγουάη | 2 367 | 2 206 | 2 737 | 2 437 | 0,05 % |

Λίβανος | 2 059 | 2 905 | 2 028 | 2 331 | 0,05 % |

Γουατεμάλα | 1 251 | 2 207 | 1 995 | 1 818 | 0,04 % |

Βολιβία γ | 1 282 | 1 624 | 1 927 | 1 611 | 0,03 % |

Σρι Λάνκα | 1 472 | 1 648 | 1 706 | 1 609 | 0,03 % |

Ελ Σαλβαντόρ | 1 248 | 1 357 | 1 422 | 1 342 | 0,03 % |

Αζερμπαϊτζάν | 569 | 2 068 | 1 376 | 1 338 | 0,03 % |

Ιορδανία | 1 263 | 1 203 | 1 339 | 1 268 | 0,03 % |

Κένυα | 1 073 | 1 254 | 1 385 | 1 237 | 0,03 % |

Ουζμπεκιστάν | 684 | 1 228 | 1 605 | 1 172 | 0,02 % |

Χονγκ Κονγκ (Κίνα) | 2 018 | 870 | 613 | 1 167 | 0,02 % |

Δημοκρατία της Μολδαβίας | 700 | 1 043 | 1 298 | 1 014 | 0,02 % |

Ισλανδία | 863 | 1 045 | 1 061 | 990 | 0,02 % |

Πρώην Γιουγκοσλαβική Δημοκρατία της Μακεδονίας | 628 | 961 | 1 065 | 885 | 0,02 % |

Βοσνία-Ερζεγοβίνη | 841 | 832 | 947 | 873 | 0,02 % |

Κούβα γ | 2 162 | 170 | 107 | 700 | 0,01 % |

Κουβέιτ | 427 | 684 | 631 | 581 | 0,01 % |

Σενεγάλη | 248 | 685 | 767 | 567 | 0,01 % |

Αραβική Λιβυκή Σοσιαλιστική Λαϊκή Δημοκρατία | 224 | 814 | 248 | 429 | 0,01 % |

Παραγουάη | 128 | 214 | 248 | 197 | − |

Αλβανία | 170 | 217 | 196 | 194 | − |

Ιαμαϊκή γ | 479 | -67 | 89 | 167 | − |

Ομάν | 176 | 118 | 118 | 137 | − |

Ζάμπια | 95 | 60 | 118 | 91 | − |

Ζιμπάμπουε | 111 | 86 | 62 | 86 | − |

Αγία Λουκία γ | 26 | 20 | 25 | 24 | − |

Σαμόα | 48 | 15 | 0 | 21 | − |

Άγιος Βικέντιος και Γρεναδίνες | 6 | 0 | 0 | 2 | − |

Σύνολο | δ | 4 778 943 | 5 000 088 | 5 000 976 | 4 926 669 | 100,00 % |

Πηγή : Διεθνής Οργανισμός Κακάου, Quarterly Bulletin of Cocoa Statistics , τόμος XXXV, αριθ. 3, έτος κακάου 2008/09.

Σημειώσεις :

α Μέσος όρος για τρία έτη, 2005/06 2007/08 των καθαρών εισαγωγών κακάου σε βαλάνους συν των καθαρών εισαγωγών προϊόντων κακάου μετατρεπόμενων σε ισοδύναμο βαλάνων με τους ακόλουθους συντελεστές μετατροπής: βούτυρο κακάου 1,33, σκόνη και αποβουτυρωμένη ζύμη κακάου 1,18, πολτός/ποτό κακάου 1,25.

β Κατάλογος που περιορίζεται στις χώρες που εισήγαγαν χωριστά κακάο κατά την περίοδο 2005/06 2007/08, με βάση τα στοιχεία της γραμματείας του Διεθνούς Οργανισμού Κακάου.

γ Χώρα που μπορεί επίσης να θεωρηθεί ως χώρα εξαγωγής.

δ Δεδομένου ότι τα ποσά είναι στρογγυλοποιημένα, το σύνολο τους δεν αντιπροσωπεύει πάντα το ακριβές άθροισμα των στοιχείων του.

μ Μέλος της διεθνούς συμφωνίας του 2001 για το κακάο, στις 9 Νοεμβρίου 2009.

− Μηδενική, αμελητέα ή χαμηλότερη από τη χρησιμοποιούμενη μονάδα ποσότητα.

Παράρτημα Γ

Χώρες παραγωγής που εξάγουν αποκλειστικά ή εν μέρει λεπτόγευστo κακάο (« fine » ή « flavour »)

Κολομβία | Μαδαγασκάρη |

Κόστα Ρίκα | Παπουασία-Νέα Γουινέα |

Δομίνικα | Περού |

Δομινικανή Δημοκρατία | Αγία Λουκία |

Ισημερινός | Σάο Τομέ και Πρίνσιπε |

Γρενάδα | Τρινιδάδ και Τομπάγκο |

Ινδονησία | Βολιβαριανή Δημοκρατία της Βενεζουέλας |

Ιαμαϊκή |

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

Ονομασία της πρότασης/πρωτοβουλίας

Πρόταση απόφασης του συμβουλίου για την υπογραφή εξ ονόματος της Ευρωπαϊκής Ένωσης και την προσωρινή εφαρμογή της διεθνούς συμφωνίας για το κακάο του 2010.

Σχετικός(-οί) πολιτικός(-οί) τομέας(-είς) στη δομή ΔΒΔ/ΠΒΔ[2]

Εξωτερικές σχέσεις, ανάπτυξη και σχέσεις με τα κράτη ΑΚΕ. Υποχρεώσεις έναντι διεθνών οργανισμών βασικών προϊόντων. Υποχρεώσεις έναντι διεθνών συμφωνιών.

Φύση της πρότασης/πρωτοβουλίας

Νομοθετική πράξη που έχει ως στόχο να παράσχει τη δυνατότητα στην ΕΕ να καταστεί μέλος της διεθνούς συμφωνίας για το κακάο που αποτέλεσε πρόσφατα αντικείμενο διαπραγματεύσεων.

( Η πρόταση/πρωτοβουλία αφορά νέα δράση

( Η πρόταση/πρωτοβουλία αφορά νέα δράση μετά από πειραματικό σχέδιο/προπαρασκευαστική πράξη [3]

X Η πρόταση/πρωτοβουλία είναι σχετική με την παράταση διεξαγόμενης δράσης.

( Η πρόταση/πρωτοβουλία αφορά δράση που επαναπροσανατολίζεται προς νέα δράση.

Στόχοι

Η προσχώρηση στη διεθνή συμφωνία για το κακάο του 2010 έχει ως στόχο τον συσχετισμό με τη γενικότερη προσέγγιση της ΕΕ στο πλαίσιο της υπογραφής και σύναψης διεθνών συμφωνιών για βασικά προϊόντα, αφότου οι συμφωνίες αυτές έχουν ήδη αποτελέσει αντικείμενο διαπραγμάτευσης, ως μέσο διευκόλυνσης των συναλλαγών και των εμπορικών σχέσεων μεταξύ εισαγωγέων και εξαγωγέων. Λαμβανομένου υπόψη ότι η απόφαση συνέχισης της συμμετοχής σε αυτά τα είδη συμφωνιών που θεωρούνται ως μέσο για τη διευκόλυνση της ανάπτυξης προέρχεται από εμπεριστατωμένη ανάλυση των στόχων, οι στόχοι αυτοί προσδιορίστηκε ότι είναι οι ακόλουθοι: εμπόριο, αύξηση της διαφάνειας του εμπορίου όσον αφορά το κακάο, ενθάρρυνση των μελών να αναλάβουν και αναπτύξουν μία βιώσιμη οικονομία του κακάου, φόρουμ διαβουλεύσεων μεταξύ των κυβερνήσεων. Πρόκειται κατά συνέπεια για στόχους πολιτικού, διοικητικού, οικονομικού και κοινωνικοπεριβαλλοντικού χαρακτήρα. Η πρόταση και οι στόχοι παρουσιάζουν συνοχή με άλλα δημοσιονομικά μέσα που εξασφαλίζουν στην ΕΕ τη συμμετοχή της στους διεθνείς οργανισμούς.

Πολυετής(-είς) στρατηγικός(-οί) στόχος(-οι) της Επιτροπής τους οποίους αφορά η πρόταση/πρωτοβουλία

Στο πλαίσιο της δομής ΔΒΔ η παρούσα πρόταση στοχεύει στη διαμόρφωση του ρόλου της Επιτροπής ως νοητικού εστιακού σημείου για την ανάπτυξη, μέσω της αποτελεσματικής και άμεσης συμμετοχής στον διεθνή διάλογο.

Ειδικός(-οί) σχετικός(-οί) στόχος(-οι) και δραστηριότητα (-ες) ΔΒΔ/ΠΒΔ

Ειδικός στόχος αριθ. 4. Προώθηση της βιωσιμότητας του εμπορίου για τις επιλεγείσες πρώτες ύλες.

Σχετική(-ες) δραστηριότητα(-ες) ΔΒΔ/ΠΒΔ: 21 07

Συνεργασία για την ανάπτυξη και προγράμματα ad hoc

Αναμενόμενο(-α) αποτέλεσμα(-ατά) και επίδραση(-εις):

Η πρόταση θα παράσχει τη δυνατότητα στην Επιτροπή να δράσει εξ ονόματος της ΕΕ, σε πλαίσιο αποκλειστικής αρμοδιότητας, με σκοπό να εκφράσει την πολιτική της και τις θέσεις της για την εφαρμογή της συμφωνίας, σύμφωνα με τις κύριες κατευθυντήριες γραμμές της Ένωσης. Είναι κατά συνέπεια συμφέρον η Επιτροπή να προτείνει την παρούσα απόφαση σύμφωνα με τον θεσμικό της ρόλο και τις επιθυμίες των κρατών μελών.

Τα αποτελέσματα θα γίνουν αισθητά κυρίως στο πλαίσιο στρατηγικών δράσεων του οργανισμού και της διαχείρισής του.

Καταβολή συνεισφοράς από μέρους της ΕΕ στον διοικητικό και λειτουργικό προϋπολογισμό του διεθνούς οργανισμού.

Δείκτες αποτελεσμάτων και αντίκτυπος

Δεδομένου ότι πρόκειται για διεθνή συμφωνία, δεν υπάρχουν πραγματικοί δείκτες που θα μπορούσαν να χρησιμοποιηθούν για την καταμέτρηση της υλοποίησης της πρότασης. Θα μπορούσε ωστόσο να θεωρηθεί ως θετικός και ικανοποιητικός δείκτης το γεγονός ότι υπάρχει βούληση από μέρους όλων των μερών να συνεχίσουν τη συνεργασία τους σε διεθνές επίπεδο. Ο τρόπος προόδου όσον αφορά την πολιτική της βιωσιμότητας θα μπορούσε επίσης να ερμηνευτεί ως θετικός δείκτης.

Αιτιολόγηση(-εις) της πρότασης/πρωτοβουλίας

Να παράσχει τη δυνατότητα στην ΕΕ να συμμετάσχει και να δράσει πλήρη δικαιώματα στις εργασίες του διεθνούς οργανισμού κακάου και σύμφωνα με τις επιθυμίες που έχουν εκφράσει τα κράτη μέλη κατά την ολοκλήρωση των διαπραγματεύσεων.

Ανάγκη(-ες) προς ικανοποίηση βραχυπρόθεσμα και μακροπρόθεσμα

Ετήσια καταβολή των συνεισφορών

Προστιθέμενη αξία της κοινοτικής παρέμβασης

Συμμετοχή της ΕΕ και συνοχή της δράσης της με την πολιτική της. Η απουσία της ΕΕ από αυτό το είδος συμφωνιών θα καθιστούσε τη συνεργασία ελλιπή, ακόμα και δυσχερή, με κίνδυνο να θέσει υπό αμφισβήτηση τη συνεργασία όσον αφορά βασικά προϊόντα.

Κύρια διδάγματα από συναφείς εμπειρίες. Συμβιβάσιμο και συνέργεια με άλλα ενδεχομένως χρηματοδοτικά μέσα

Από την εμπειρία της συμμετοχής της ΕΕ στην παρούσα συμφωνία δεν έχουν προκύψει μείζονες αντιρρήσεις. Είναι ως εκ τούτου σκόπιμο να συνεχιστεί. Δεν υπάρχουν πιθανές συνέργειες.

Διάρκεια της δράσης και του οικονομικού της αντίκτυπου

Η διεθνής συμφωνία για το κακάο του 2010 προβλέπεται να παραμείνει σε ισχύ από το 2012 και για δεκαετή χρονική περίοδο με την επιφύλαξη παρατάσεων που δεν θα υπερβαίνουν συνολικά τα τέσσερα έτη.

( Πρόταση/πρωτοβουλία ορισμένου χρόνου

- X Πρόταση/πρωτοβουλία που θα ισχύει από το 2012 μέχρι το 2022

- X Οικονομική επίδραση από το 2012 έως το 2022

( Πρόταση/πρωτοβουλία αόριστου χρόνου

- Εφαρμογή για χρονική περίοδο θέσης υπό ισχύ από […….] μέχρι [……],

- κατόπιν λειτουργία με κανονικό ρυθμό.

Προβλεπόμενος(-οι) τρόπος(-οι) διαχείρισης[4]

Άμεση συμμετοχή της Επιτροπής στις εργασίες των διαχειριστικών οργάνων της συμφωνίας, μέσω αποκλειστικής αρμοδιότητας, μεταξύ των οποίων η νομική βάση της παρούσας πρότασης (άρθρο 207 ΣΛΕΕ).

X Άμεση κεντρική διαχείριση από μέρους της Επιτροπής

( Έμμεση κεντρική διαχείριση μέσω ανάθεσης εκτελεστικών καθηκόντων σε:

- ( εκτελεστικούς οργανισμούς

- ( οργανισμούς που έχουν ιδρύσει οι Κοινότητες[5]

- ( δημόσιους εθνικούς οργανισμούς ή οργανισμούς με αποστολή παροχής δημόσιας υπηρεσίας

- ( πρόσωπα που έχουν αναλάβει την εκτέλεση ειδικών πράξεων βάσει του τίτλου V της συνθήκης της Ευρωπαϊκής Ένωσης, που προσδιορίζονται στη βασική σχετική πράξη κατά την έννοια του άρθρου 49 του δημοσιονομικού κανονισμού

( Επιμερισμένη διαχείριση μεταξύ των κρατών μελών

( Αποκεντρωμένη διαχείριση με τρίτες χώρες

( Κοινή διαχείριση με